Kerajaan kaji penghasilan benih padi tahan banjir
Oleh EDDY AQMAL MOHAMED HAMIDI

11 Mac 2022, 3:46 pm
PUTRAJAYA – Agensi Nuklear Malaysia kini sedang menjalankan penyelidikan bagi menghasilkan varieti benih padi yang berdaya tahan tinggi jika ditenggelami air, khususnya apabila berlaku banjir.
Menteri Sains, Teknologi dan Inovasi(MOSTI), Datuk Seri Dr. Adham Baba berkata, varieti benih padi yang ditambah baik itu akan diberi nama IS22 dan penyelidikannya dibuat dengan kerjasama pelbagai institusi pendidikan serta agensi dalam dan luar negara.
“Penyelidikan ini adalah dengan kerjasama Universiti Kebangsaan Malaysia, Universiti Pertanian Malaysia dan Universiti Teknologi Mara serta bantuan teknikal daripada Badan Tenaga Atom Antarabangsa dan Agensi Tenaga Atom Jepun di bawah platform Forum Nuclear Cooperation in Asia.
“Penyelidikan ini juga adalah bagi menyambut baik permintaan Perdana Menteri, Datuk Seri Ismail Sabri Yaakob yang meminta agar MOSTI melalui Agensi Nuklear Malaysia menjalankan penyelidikan bagi penghasilan benih padi yang berdaya tahan tinggi jika ditenggelami air,” katanya dalam satu kenyataan hari ini.
Menurut beliau, Agensi Nuklear Malaysia sentiasa proaktif mencari pelbagai kaedah penambahbaikan menggunakan teknologi nuklear dan sentiasa bertindak berdasarkan isu perubahan cuaca global.
“Seorang pegawai penyelidik Agensi Nuklear Malaysia juga ketika ini sedang membuat kajian PhD untuk mendapatkan padi yang rintang kepada banjir (submerge) di mana padi IS21 dikahwinkan dengan kaedah kacukan balik bersama varieti tahan banjir dan matang awal.

“Pada masa sama, Agensi Nuklear Malaysia juga sedang menjalankan penyelidikan padi tahan kemarau yang juga dibuat tahun ini menggunakan padi tradisional wangi hitam diaruh mutasi menggunakan alur ion khidmat sinaran yang diperolehi daripada Quantum and Radiological
Science and Technology (QST),” jelas beliau.
Bagaimanapun, beliau berkata, kajian tersebut mungkin mengambil masa beberapa tahun selain memerlukan dana penyelidikan sebelum satu varieti yang berpotensi dihasilkan untuk kegunaan petani dan pesawah. – KOSMO! ONLINE


Didenda RM5,000 tetak kepala dan tangan peguam
Oleh NUZULSHAM SHAMSUDDIN

11 Mac 2022, 3:25 pm
SELAYANG – Gara-gara menetak kepala dan tangan seorang peguam selepas berang ditegur kerana tidak memakai pelitup muka dan merokok masuk ke pasar raya, seorang lelaki didenda RM5,000 oleh Mahkamah Majistret di sini hari ini.
Majistret Nur Hafizah Rajuni menjatuhkan hukuman denda itu terhadap M. Samasiveng, 57,  selepas tertuduh mengaku bersalah atas pertuduhan yang disabitkan ke atasnya.
Sekiranya tertuduh gagal membayar jumlah denda itu dia boleh dipenjara selama 11 bulan dan tertuduh membayar jumlah denda berkenaan.
Mengikut pertuduhan, Samasiveng didakwa didakwa dengan sengaja menyebabkan cedera dengan menggunakan sebilah parang yang mungkin menyebabkan kematian terhadap Gurcharan Singh Sohan Singh ,60, di sebuah pasar raya di Taman Bersatu Rawang di sini pukul 12.45 tengah hari pada 9 mac lalu.
Berikutan itu pertuduhan dikemukakan mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau denda atau sebat atau mana-mana daripada seksaan itu.
Terdahulu, peguam T.P Aravind yang mewakili tertuduh memohon hukuman ringan dengan alasan tertuduh mengalami penyakit gout, darah tinggi dan kencing manis.

“Tertuduh juga turut menjaga dan menanggung isterinya yang turut mempunyai penyakit sama selain turut menjaga cucunya,” kata peguam itu.
Bagaimanapun Timbalan Pendakwa Raya Nur Shasha Hidayah Nor Azhar memohon mahkamah mengenakan hukuman setimpal dengan mengambil kira kepentingan awam.
“Mangsa dalam kes ini telah mengalami kecederaan dengan 14 jahitan di kepala dan tangan,” kata Nur Shasha.
Mengikut fakta kes, pada hari kejadian ketika mangsa berada di kaunter pasar raya tersebut untuk membuat bayaran, dia telah menegur seorang lelaki iaitu tertuduh yang tidak memakai pelitup muka sambil merokok untuk masuk ke pasar raya itu.
Selepas mangsa keluar dari pasar raya, tertuduh kemudian telah memarahi mangsa selain bertindak mengambil sebilah parang dari kereta dan menetak di bahagian kepala dan tangan kiri mangsa. – KOSMO! ONLINE


Dakwa ditipu baiki rumah, polis minta mangsa Taman Sri Muda buat laporan
Oleh MOHD YUNUS YAKKUB

11 Mac 2022, 3:53 pm
SHAH ALAM – Polis meminta individu yang didakwa ditipu berhubung pembaikan rumah di Taman Sri Muda yang tular di laman sosial membuat laporan.
Timbalan Ketua Polis Daerah Shah Alam, Superitendan Ramsay Anak Embol berkata, ini bagi membolehkan siasatan lanjut dijalankan pihaknya.
“Kita meminta mana-mana mangsa yang terlibat untuk tampil membuat laporan polis,” katanya dalam kenyataan hari ini.
Terdahulu tular satu hantaran dimuat naik seorang pengguna di laman sosial Facebook warga Taman Sri Muda (TSM) Seksyen 25 berhubung kemunculan scammer pembaikan rumah ketika warga Taman Sri Muda dilanda kesusahan setelah ditimpa banjir sebelum ini.
Berdasarkan kenyataan posting itu, turut mendedahkan nama scammer dan syarikat terlibat yang didakwa bukan sahaja sudah menipu di Selangor malah di Johor juga.
“Kerja-kerja kontraktor untuk menukar dan mengecat enam buah pintu di beberapa rumah tingkat bawah apartmen Sri Muda. (ramai sudah tertipu akhirnya dia larikan diri setelah terima duit deposit dengan alasan cari kos bahan yang diperlukan).

“Hendak buat sekian hari, ditunda-tunda dan last-last (akhirnya) larikan diri tidak balas WhatsApp, bukan seorang dua ye, ramai sudah dia tipu.
“Kasihan warga TSM ,ada yang tidak dapat duit bantuan dari kerajaan, tup-tup ditambah perit dengan ujian penipuan oleh ramai scammer,” tulisnya. -KOSMO! ONLINE


PRN Johor : ‘Jangan kerana marahkan nyamuk, kelambu dibakar’
Oleh MASTURAH SURADI

11 Mac 2022, 2:54 pm
KOTA TINGGI – Rakyat di Johor khususnya di Dewan Undangan Negeri (DUN) Tanjung Surat dan DUN Penawar diingatkan agar tidak termakan dengan isu kluster mahkamah dimainkan dalam kempen parti lawan sehingga mengambil keputusan yang merugikan rakyat dalam Pilihan Raya Negeri (PRN) Johor kali ini.
Ahli Majlis Tertinggi UMNO, Datuk Seri Azalina Othman Said berkata, mereka yang membawa isu itu jelaslah akan balik ke kawasan masing-masing selepas PRN selesai, sedangkan rakyat perlu membuat keputusan sama ada menerima habuan kejayaan atau terima cabaran kegagalan sekiranya memilih dalam keadaan ‘marahkan nyamuk bakar kelambu’.
“Saya nak ingatkan pengundi, 13 Mac mereka semua yang cakap-cakap ini (yang kempen) akan balik. Keduanya tak ada kluster mahkamah yang bertanding di DUN Penawar dan DUN Tanjung Surat. Kita tawarkan ketua pemuda UMNO dan ketua Wanita UMNO yang dilahirkan dari keluarga UMNO.
“Satu perut dengan ahli parlimen senang untuk kita buat kerja sebab lepas menang kita nak buat kerja bukan lepas menang kita hilang sebab itu saya kata, cakap memang senang nak buat susah, jangan marah nyamuk bakar kelambu.
“Kemudian yang pembangunan ini siapa nak selesaikan kalau suara Ahli Dewan Undangan Negeri (ADUN) berlainan dari parlimen, berlainan dengan kerajaan negeri, siapa hendak selesaikan masalah kalau rakyat Johor pilih kerajaan yang tak majoriti,”katanya.
Beliau berkata demikian kepada media selepas hadir program sumbangan tong ikan kepada nelayan di Jeti Sungai Musoh di sini hari ini.

Azalina yang juga Ahli Parlimen Pengerang juga merangkap Ketua UMNO Bahagian Pengerang berkata, keputusan mengadakan PRN Johor dibuat untuk memberi kestabilan lebih kepada rakyat dan demi kebaikan masa depan bangsa Johor.
Katanya, keputusan itu tiada kena mengena dengan keinginan kepimpinan tertentu bahkan isu yang dimainkan pihak lawan seperti pintu belakang, hendak berkuasa selain kluster mahkamah semuanya hanyalah cerita yang sudah basi.
“Alhamdulilah kita terima respon positif pada calon kita di kedua-dua DUN. Saya nak minta pengundi muda dan pengundi automatik yang ada 14,000 orang untuk pilih kepada mereka yang ada disini. Jangan terlampau ghairah terhadap isu-isu yang tidak relevan,” katanya.
Mengulas lanjut berkenaan isu pekerjaan yang dimainkan parti lawan, Azalina berkata di parlimen beliau sentiasa menegur syarikat besar seperti Petronas agar orang tempatan diberikan keutamaan dalam pekerjaan dengan mewujudkan sistem kouta.
Katanya melalui Ikhtiar Barisan Nasional (BN) juga Menteri Besar memberikan beberapa komitmen dan berharap calon yang ditawarkan dalam PRN, calon anak muda dalam DUN akan menyambung membuat tuntutan atas komitmen tersebut. -KOSMO! ONLINE


Dua beradik tipu RM3.29 juta, jual lampin bayi
Oleh DIYANATUL ATIQAH ZAKARYA

11 Mac 2022, 3:42 pm
MELAKA – Dua beradik diberkas polis selepas dipercayai terlibat dalam pelbagai penipuan termasuk penjualan lampin bayi membabitkan nilai kerugian RM3.29 juta, sejak tahun 2005.
Suspek lelaki berusia 39 tahun dan adik perempuannya 36 tahun ditahan sepasukan Jabatan Siasatan Jenayah Komersil (JSJK) negeri ketika sedang bercuti di sebuah rumah inap desa mewah di Ayer Keroh di sini, Ahad lalu.
Ketua Polis Melaka, Datuk Abdul Majid Mohd. Ali berkata, hasil risikan polis, suspek ditahan selepas dipercayai terlibat dalam 75 kes penipuan di seluruh negara dengan turut menggunakan gelaran Datuk palsu.
Katanya, suspek turut menipu lebih 50 individu di negeri ini yang merupakan ejen lampin bayi membabitkan nilai kerugian RM850,886 pada 2016.
“Hasil siasatan, kedua-dua suspek dipercayai telah aktif sejak 2005 sehingga 2017 dan telah menipu ramai mangsa membabitkan jumlah keseluruhan kerugian RM3,298,135.
“Daripada 75 kes penipuan, dua merupakan kes di Melaka melibatkan dua mangsa berusia 30-an yang menguruskan kira-kira 50 ejen di bawah mereka untuk penjualan lampin bayi,” katanya pada sidang akhbar di Ibu Pejabat Polis Kontinjen Melaka, di sini, hari ini.

Tambahnya, suspek menjanjikan stok lampin bayi pakai buang yang dijual sebanyak 48 sehingga 60 keping sekotak.
Mengulas lanjut beliau berkata, modus operandi suspek adalah mengiklankan produk di laman sosial Facebook dengan tawaran harga rendah.
“Suspek akan meyakinkan mangsa bahawa mereka mampu menyediakan bekalan lampin bayi seperti dijanjikan mengikut tempahan.
“Kita percaya perancang utama adalah suspek lelaki, manakala adiknya menguruskan transaksi pemindahan wang yang diminta daripada mangsa,” katanya.
Jelasnya, dalam tangkapan itu polis merampas tiga buah telefon bimbit dan sekeping kad palsu keahlian parti politik tertera nama suspek lelaki dengan gelaran Datuk.
Katanya, suspek lelaki turut melakukan pelbagai penipuan lain termasuklah urusan pembelian kereta, komputer riba, sewaan kereta, pakej telefon bimbit, pakej pelancongan, jongkong emas dan set aksesori motosikal.
Abdul Majid berkata, suspek lelaki direman sehingga esok, manakala adik perempuannya diberi jaminan polis selama sebulan dan kes disiasat di bawah Seksyen 420 Kanun Keseksaan. – KOSMO! ONLINE


Cuaca buruk di 6 negeri petang ini
Oleh ALWANI ZAFIRAH

11 Mac 2022, 3:29 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir dijangka berlaku di enam negeri sehingga pukul 6 petang nanti.
MetMalaysia menerusi kenyataan di laman Facebook berkata, amaran ribut petir telah dikeluarkan melibatkan beberapa daerah sekitar Perak, Pahang, Selangor, Kuala Lumpur, Negeri Sembilan dan Sarawak.
Tambah MetMalaysia, sepanjang tempoh ramalan cuaca signifikan bermula esok sehingga 18 Mac ini, hujan dan ribut petir dijangka terus berlaku di barat Semenanjung, pedalaman dan utara Sarawak serta barat Sabah pada sebelah petang hingga awal malam.
Sehubungan itu, MetMalaysia telah mengemas kini amaran angin kencang dan laut bergelora kategori pertama dan kedua untuk kawasan perkapalan di Laut China Selatan berkuat kuasa sehingga 13 Mac.
Orang awam adalah dinasihatkan untuk sentiasa merujuk laman web rasmi MetMalaysia serta memuat turun aplikasi myCuaca bagi maklumat yang terkini dan sahih. – KOSMO! ONLINE


Tanah Runtuh: Identiti semua mangsa dikenal pasti
Oleh FITRI HAZIM

11 Mac 2022, 4:01 pm
AMPANG – Semua identiti mangsa telah dikenal pasti oleh pihak polis dalam kejadian tanah runtuh di Taman Bukit Permai 2, di sini petang semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, proses pengecaman terhadap semua mangsa yang maut telah dilakukan oleh ahli keluarga masing-masing.
“Empat mangsa maut dikenali sebagai Chong Siew Kim,85, E. Ramasamy,58, A. Mahendran,36, dan Mohd. Saiful Ridzuan Ishak,37.
“Manakala mangsa cedera adalah Cheng Kim Cheng,85, ditempatkan di Hospital Ampang untuk rawatan susulan,” katanya dalam sidang akhbar di lokasi kejadian di sini hari ini.
Tambahnya, proses bedah siasat terhadap semua mangsa maut kini masih dijalankan di Hospital Ampang.
“Kes diklasifikasikan sebagai mati mengejut,” jelasnya. – KOSMO! ONLINE


Penduduk lega sekolah terbengkalai 7 tahun bakal dibuka
Oleh NUR ALINA HASSAN

11 Mac 2022, 3:11 pm
BATU PAHAT – Penduduk kampung di sekitar Parit Yaani, di sini, pastinya lega dengan khabar pembukaan Sekolah Menengah Kebangsaan (SMK) Suria Jaya selepas projek itu terbengkalai sejak tujuh tahun lalu.
Timbalan Menteri Pendidikan 2, Datuk Mohamad Alamin berkata, operasi sekolah berkenaan sebelum ini tertangguh berikutan masalah yang dialami di peringkat kontraktor yang dilantik.
“Punca utama sekolah ini terbengkalai sejak 2015 adalah disebabkan kontraktor sedia ada ketika itu mempunyai masalah daripada prestasi kerja yang tidak memuaskan.
“Terlalu banyak kelewatan yang dilakukan oleh kontraktor berkenaan dan atas sebab itu pihak kementerian mengambil keputusan untuk menamatkan kontrak kepada kontraktor berkenaan,” katanya.
Beliau berkata demikian ketika sidang akhbar selepas program lawatan kerja di SMK Suria Jaya Parit Yaani, di sini, hari ini.
Menurut Mohamad, penangguhan projek itu turut memberikan kesan kepada penduduk sekitar berikutan sekolah sedia ada terletak kira-kira 8kilometer dari lokasi SMK Suria Jaya.

“Sekolah yang terdekat pun berada lebih kurang 8 kilometer jauh daripada lokasi sekolah ini. Justeru, pembukaan SMK Suria Jaya pastinya memudahkan pelajar yang tinggal di kawasan Parit Yaani dan sekitarnya apabila beroperasi nanti.
“Seramai 1,500 pelajar dijangka memanfaatkan sekolah ini apabila ia dibuka dan untuk peringkat awal, seramai 500 pelajar terdiri daripada tingkatan satu dan dua akan menggunakan kemudahan fasiliti berkenaan,” katanya.
Menurut beliau, sekolah itu sudah 97 peratus siap dan bakinya perlu disiapkan segera kerana pembukaan tender telah dilakukan pada tahun ini.
Justeru katanya, pihak Kementerian Pelajaran Malaysia (KPM) telah mengambil langkah drastik bagi mempercepatkan pembukaan sekolah berkenaan.
Katanya, pihak kementerian mengingatkan kepada mana-mana kontraktor yang telah diberi kontrak oleh agensi-agensi pelaksana daripada Jabatan Kerja Raya (JKR) untuk melaksanakan projek berkenaan dengan penuh tanggungjawab.-KOSMO! ONLINE


Bot nelayan ditahan guna kru warga asing
Oleh SHAMSUL KAMAL AMARUDIN

11 Mac 2022, 3:37 pm
LUMUT – Sebuah bot nelayan tempatan kelas B yang menggunakan kru warga asing ditahan pada kedudukan enam batu nautika barat Sungai Tiang, Bagan Datuk kelmarin.
Timbalan Pengarah Operasi Maritim Perak, Komander Maritim Fadzliana Fadzil berkata, penahanan dibuat kira-kira pukul 1 tengah hari semasa rondaan rutin.
“Pemeriksaan mendapati bot itu dikendalikan empat kru termasuk tekong, dua daripadanya warga Myanmar.
“Mereka menggunakan pukat tunda bagi menangkap ikan di kawasan kurang daripada lapan batu nautika iaitu melanggar syarat sah lesen bagi bot nelayan tempatan kelas B,” katanya di sini.
Lesen bot nelayan tempatan kelas B hanya membenarkan aktiviti perikanan dilakukan lebih daripada lapan batu nautika dari pantai.
Kata Fadzliana, dua kru warga asing berumur lingkungan 26 hingga 40 tahun itu juga tidak mempunyai dokumen pengenalan diri yang sah dan disyaki melakukan kesalahan di bawah Akta Imigresen 1959.

Ujar beliau, kesemua kru dan tekong, bot serta hasil tangkapan laut dibawa ke Pusat Tahanan Maritim, Sitiawan bagi siasatan dan tindakan lanjut. -KOSMO! ONLINE


PRN Johor : Warisan bukan pencabar besar buat BN
Oleh MOHAMAD FAIZAL HASHIM

11 Mac 2022, 3:33 pm
PASIR GUDANG – Barisan Nasional (BN) tidak melihat Parti Warisan (Warisan) sebagai pencabar ketika gabungan itu bertekad untuk merampas semula kerusi Dewan Undangan Negeri (DUN) Permas dan DUN Johor Jaya pada Pilihan Raya Negeri (PRN) Johor esok.
Penasihat UMNO Bahagian Semporna, Sabah, Datuk Seri Nasir Sakaran percaya sokongan masyarakat Borneo di kawasan tersebut akan berpihak kepada BN dan bukannya parti yang dilahirkan di Sabah itu.
Beliau berkata, sukar buat masyarakat Sabah di Parlimen Pasir Gudang ini untuk memberikan kepercayaan kepada parti baharu yang hanya mencuba nasib dalam arena politik di Johor ini.
“Warisan hanya mahu mencuba nasib sahaja, sebab itu mereka tidak meletakkan ramai calon, hanya enam sahaja yang disenaraikan kerana hendak tengok sejauh mana sambutan dalam kalangan rakyat Johor.
“Mereka mungkin menjangkakan dengan bertanding di kerusi DUN Permas dan DUN Johor Jaya, mereka mampu menarik undi masyarakat Sabah, saya yakin mereka tidak akan berjaya dalam hal ini.
“Seperti yang kita tekankan di sini, pengundi sabah di kawasan ini sudah begitu selesa di bawah kerana BN dan saya fikir ini adalah masa sesuai untuk membalas budi kepada BN dengan mengundi calon mereka,” katanya.

Beliau berkata demikian kepada pemberita ketika ditemui mengadakan lawatan ke Pasar Muafakat Sabah, Masai, dekat sini hari ini.
Sejak dahulu lagi, bekas ADUN Senalang, Sabah itu berkata, masyarakat Borneo di negeri ini sudah banyak terhutang budi dengan kerajaan BN yang tidak pernah mengabaikan kebajikan mereka.
Kesannya, beliau berkata, terdapat penduduk Sabah di sini sudah menetap hingga 30 tahun di sini dan selesa setelah diberikan pelbagai kemudahan oleh pihak kerajaan. -KOSMO! ONLINE


PRN Johor : Menang di Johor, menang PRU-15 – Zahid Hamidi
Oleh KHAIRUL MOHD. ALI

11 Mac 2022, 2:40 pm
JOHOR BAHRU – Pengerusi Barisan Nasional (BN), Datuk Seri Dr. Ahmad Zahid Hamidi yakin gabungan itu akan dapat mencipta kemenangan dalam Pilihan Raya Umum Ke-15 sekiranya mereka mampu memenangi Pilihan Raya Negeri (PRN) Johor.
Beliau yang juga merupakan Presiden UMNO berkata, hal itu ekoran ‘feel good factor’ yang terdapat dalam kalangan masyarakat khususnya pengundi pada ketika ini.
“Dalam tempoh kurang daripada 24 jam, PRN Johor akan bermula dan kemenangan BN di negeri ini adalah petunjuk kepada PRU-15 nanti. Jika kita menang di Johor saya yakin kita juga akan raih kemenangan di peringkat Malaysia.
“Jadi untuk itu, kita perlu memenangkan calon-calon BN terlebih dahulu, kerana kemenangan calon BN sama ada dari UMNO, MCA dan MIC akan beri kemenangan kepada kita semua,” katanya ketika berucap ketika menghadiri program ramah mesra di bilik gerakan MIC Johor, di sini hari ini.
Tambah Ahmad Zahid, hanya gabungan itu yang mampu mentadbir negeri dan negara ini dengan sifat kepelbagaian dan kemajmukan kaum, berbanding parti politik atau gabungan lain.
Katanya, BN dan penyokong mereka juga tidak seharusnya melihat kepada latar belakang calon sama ada mereka Melayu, Cina atau India sebaliknya perlu memberi kepercayaan kepada logo dacing yang dibawakan secara bersama.

“Dalam PRN Johor ini, MCA bertanding 15 kerusi, MIC empat kerusi manakala UMNO 37 kerusi, tetapi apa yang penting bukan soal banyak atau sedikit kerusi itu tetapi sebaliknya berapa kerusi boleh dimenangi, itu lebih penting.
“Kita lihat tiada keikhlasan dalam kerjasama antara kaum apabila melibatkan parti-parti politik lain, hanya di BN dapat kita lihat UMNO tolong MIC, MCA tolong UMNO dan MIC tolong MCA.
“Perikatan Nasional (PN) misalnya, mereka kononnya mahu jadi kerajaan di Johor, mereka ada calon Melayu, ada calon Cina tetapi tiada calon India, itu ertinya mereka tidak prihatin dan tidak menghargai pengundi India di Johor,” ujarnya. -KOSMO! ONLINE


Paqueta julang kemenangan Lyon
Oleh KOSMO!

11 Mac 2022, 1:00 pm
PORTO – Perancang tengah Lyon, Lucas Paqueta terus membuktikan kualiti hebatnya apabila kali ini muncul wira dalam kemenangan 1-0 ke atas Porto pada aksi pertama pusingan 16 terbaik Liga Europa awal pagi semalam.
Bintang Brazil berusia 24 tahun itu memastikan kelebihan menjadi milik Lyon dengan gol tunggal perlawanan selepas menyempurnakan hantaran daripada Tanguy Ndombele pada minit ke-58.
Pengendali Lyon, Peter Bosz berharap anak-anak buahnya dapat mengekalkan momentum seperti ditunjukkan dalam babak kedua dalam usaha menjuarai gelaran Eropah buat kali pertama.
“Porto adalah sebuah pasukan besar yang mempunyai ramai pemain hebat tetapi dari pandangan saya, kami berhak meraih kemenangan ini.
“Begitupun, saya berterima kasih kepada VAR (Video Bantuan Pengadil) kerana membuat keputusan yang betul. Sekarang kami sudah separuh perjalanan untuk ke suku akhir,” katanya.
Kecemerlangan Paqueta pastinya terus menjadi pertaruhan Lyon menjelang aksi timbal balik di Stadium Groupama pada 18 Mac depan.

Justeru, tidak hairan mengapa Paqueta ketika ini menjadi rebutan banyak kelab besar di Eropah antaranya Arsenal, Newcastle United dan Paris Saint-Germain (PSG) dengan harga bernilai £34 juta (RM187.18 juta).
Sebagai rekod, Paqueta kembali menikmati permainan terbaiknya sejak menyertai Lyon daripada gergasi Itali, AC Milan pada September dua tahun lalu. – AGENSI


Keputusan penempatan 4,828 guru baharu 18 Mac ini
Oleh EDDY AQMAL MOHAMED HAMIDI

11 Mac 2022, 2:43 pm
PUTRAJAYA – Keputusan rasmi bagi penempatan 4,828 calon yang telah berjaya dalam pengambilan khas secara one-off Pegawai Perkhidmatan Pendidikan (PPP) DG41 akan diumumkan pada 18 Mac ini.
Menteri Pendidikan, Datuk Radzi Jidin berkata, calon-calon yang telah berjaya itu akan mula melapor diri di penempatan yang telah ditetapkan pada 4 April kelak.
“Semakan penempatan masing-masing boleh dibuat bermula pada 18 Mac ini menerusi portal e-Graduan Kementerian Pendidikan (KPM) di pautan https://egraduan.moe.gov.my.
“Pelaksanaan inisiatif pengambilan khas guru secara one-off yang melibatkan keseluruhan 18,702 orang ini adalah antara usaha menangani isu kekurangan guru yang telah berlarutan sekian lama,” katanya menerusi satu ciapan di laman Twitter hari ini.
Dalam pada itu, Radzi turut mengucapkan tahniah dan menyeru agar calon yang telah berjaya dilantik sebagai guru melaksanakan amanah yang telah diberikan dengan seikhlas hati.
“Tahniah. Selamat maju jaya dan selamat bertugas kepada semua guru baharu yang akan memulakan tugas.

“Laksanakanlah amanah sebagai guru dengan bekerja seikhlas hati demi kecemerlangan anak-anak generasi pewaris negara,” pesan beliau. – KOSMO! ONLINE


Aaliyah lepas geram, muncul juara di Australia
Oleh MUHAMMAD ZUHAILY BADLISHAH

11 Mac 2022, 2:23 pm
RATU luncur air negara, Aaliyah Yoong Hanifah berada dalam kelas tersendiri apabila meraih dua pingat emas dan satu gangsa untuk muncul juara keseluruhan Kejohanan Moomba Masters 2022 di Melbourne, Australia semalam.
Kejayaan itu amat bermakna buat Aaliyah, 18, selepas dia tidak dapat menyertai sebarang pertandingan dalam tempoh dua tahun lalu disebabkan pandemik Covid-19.
“Saya suka bertanding dalam Moomba Masters. Ini adalah salah satu kejohanan kegemaran saya dan antara yang terbaik di dunia.
“Saya menggemari cabaran di Sungai Yarra ini. Ia adalah satu pencapaian besar kerana saya berupaya mencatat rekod peribadi terbaik untuk tahun ke-10 di sini.
“Ini sudah pasti kemuncak kepada kerjaya saya di peringkat remaja dengan meraih tiga kemenangan dan satu gangsa pada kejohanan ini,” katanya.
AALIYAH mencipta rekod kebangsaan baharu dalam acara jump dengan jarak lompatan sejauh 41.4m. – TONY MARIADASS
Aaliyah meraih pingat emas acara tricks dan jump selain menduduki tempat ketiga untuk kategori slalom pada kejohanan yang berlangsung di Sungai Yarra itu.

Naib juara keseluruhan menjadi milik atlet Amerika Syarikat, Elizabeth Hall, manakala Kristy Appleton dari Australia di tempat ketiga.
Sebagai rekod, Aaliyah turut mencipta rekod kebangsaan baharu apabila berjaya melepasi jarak 40 meter (m) dengan lompatan sejauh 41.4m bagi acara jump sekali gus mengatasi catatan lama 39.5m dilakukannya kelmarin. – KOSMO! ONLINE


Ribut petir, hujan lebat sepanjang fasa peralihan monsun
Oleh ALWANI ZAFIRAH

11 Mac 2022, 2:17 pm
PETALING JAYA – Fasa peralihan monsun di Malaysia dijangka bermula pada 14 Mac ini dan berterusan sehingga pertengahan Mei 2022.
Jabatan Meteorologi Malaysia (MetMalaysia) dalam satu kenyataan berkata, permulaan fasa tersebut menandakan berakhirnya Monsun Timur Laut yang telah bermula sejak 3 November 2021.
Menurut Ketua Pengarah MetMalaysia, Muhammad Helmi Abdullah, semasa fasa peralihan monsun, negara akan menerima tiupan angin lemah dari pelbagai arah.
“Keadaan ini amat sesuai untuk kejadian ribut petir yang lazimnya membawa hujan lebat beserta angin kencang dalam jangka masa yang singkat.
“Keadaan ini berlaku terutama pada waktu petang dan awal malam di kebanyakan kawasan di negeri pantai barat dan pendalaman Semenanjung, barat Sabah serta barat dan tengah Sarawak,” katanya dalam satu kenyataan hari ini.
Tambah beliau, keadaan itu juga berpotensi menyebabkan banjir kilat dan kerosakan pada struktur yang tidak kukuh.

Oleh itu, orang ramai dinasihati untuk lebih berwaspada dan sentiasa peka dengan ramalan serta amaran cuaca yang dikeluarkan oleh MetMalaysia.
Dalam laporan lain yang dikeluarkan MetMalaysia, beberapa kawasan di negeri Perak, Pahang, Selangor, Kuala Lumpur dan Negeri Sembilan dijangka mengalami hujan lebat berserta ribut petir sehingga pukul 6 petang nanti. – KOSMO! ONLINE


F1: Uralkali tuntut kembali wang tajaan
Oleh KOSMO!

11 Mac 2022, 1:30 pm
LONDON – Penaja utama pasukan Formula Satu (F1) Haas, Uralkali menuntut duit penajaan keseluruhan daripada pasukan milik Amerika Syarikat (AS) itu selain akan mengheret tindakan tidak profesional itu ke mahkamah antarabangsa.
Haas dikatakan membuat keputusan terburu-buru apabila menamatkan kerjasama serta-merta dengan Uralkali berikutan tindakan pencerobohan Rusia terhadap Ukraine.
Malah, Haas juga mengeluarkan serta-merta jenama Uralkali pada jentera VF-22 mereka ketika sesi ujian pramusim terakhir di Barcelona.
Selain itu, pemandu Rusia, Nikita Mazepin turut menerima tempias apabila digugurkan untuk bersama Haas dan Kevin Magnussen dipanggil menggantikan tempat tersebut menjelang aksi pembukaan Grand Prix (GP) Bahrain pada 20 Mac ini.
“Keputusan yang dibuat Haas adalah satu tindakan tidak munasabah dan kami percaya bahawa sukan sentiasa bebas daripada politik dan tekanan faktor luaran,” kata Uralkali dalam kenyataan semalam.
Dalam kenyataan tersebut, Uralkali turut berhasrat mengheret keputusan tersebut ke mahkamah bagi menuntut pengembalian dana yang telah disumbangkan sebagai penaja utama bagi musim 2022.

“Uralkali berhasrat untuk melindungi kepentingan selaras dengan prosedur undang-undang dan berhak untuk memulakan prosiding kehakiman, menuntut ganti rugi dan bayaran balik jumlah besar untuk musim 2022.
“Sebahagian besar pembiayaan penajaan untuk musim 2022 telah pun dipindahkan kepada Haas. Ketika ini, Haas gagal melaksanakannya dan menamatkan kontrak.
“Bayaran balik daripada Haas akan digunakan untuk menubuhkan yayasan sokongan atlet We Compete As One,” katanya. – AGENSI


Gaya permainan Rangnick dikritik teruk
Oleh KOSMO!

11 Mac 2022, 1:15 pm
MANCHESTER – Legenda Manchester United, Dimitar Berbatov membidas aksi hambar yang ditampilkan pasukan itu dalam beberapa aksi terdahulu termasuk ketika dibelasah 1-4 oleh Manchester City sebelum ini.
Bekas pemain Bulgaria itu menganggap corak permainan yang ditampilkan skuad kendalian Ralf Rangnick tidak boleh diterima kerana langsung tidak menggambarkan status kelab tersebut.
Justeru, beliau mendesak pemain-pemain United agar bangun daripada tidur memandangkan mereka semakin hampir untuk terlepas slot ke saingan Liga Juara-Juara musim depan.
“Saya sangat marah dan sedih dengan apa yang dipersembahkan oleh United ketika berdepan City. Kekalahan seperti itu sukar untuk diterima, lebih-lebih lagi ia adalah aksi derbi.
“Apa yang boleh saya cakap, United langsung tidak memiliki perancangan. Walaupun memiliki antara skuad yang paling berbakat, namun ia seperti sia-sia kerana tidak digunakan sebaiknya,” kata Berbatov.
Pada masa sama, bekas pemain Tottenham Hotspur itu menggesa Rangnick supaya sedar dengan kemampuan kapten, Harry Maguire yang dilihat sering menjadi punca United melepaskan gol dalam setiap perlawanan.

“Rangnick perlu bertindak dengan merehatkan Maguire dan memberikan peluang kepada pemain lain. Kesilapan-kesilapan yang dilakukan olehnya menjejaskan keyakinan dia untuk memimpin pasukan,” ujarnya. – AGENSI


Tanah runtuh: Lebih 200 penghuni diarahkan kosongkan rumah
Oleh HARRITH HISHAM

11 Mac 2022, 2:30 pm
AMPANG – Sumbangan sebanyak RM10,000 akan diberikan kepada empat keluarga mangsa maut dalam kejadian tanah runtuh di Taman Bukit Permai 2, di sini semalam.
Menteri Besar Selangor, Datuk Seri Amirudin Shari berkata, bantuan lain sedang diperincikan kerajaan negeri bagi membantu meringankan beban mangsa.
Menurutnya, lebih 200 penduduk di 48 rumah diarah mengosongkan kediaman bagi mengelak insiden tidak diingini berlaku memandangkan keadaan cuaca tidak menentu ketika ini .
“Tindakan itu diambil susulan hasil pemantauan awal dilakukan mendapati terdapat rekahan yang dikhuatiri menyebabkan pergerakan tanah.
“Kita perlu melakukan kajian terperinci berhubung perkara itu kerana dibimbangi pergerakan tanah masih berlaku disebabkan rekahan terbabit.
“Di peringkat awal, evakuasi adalah perkara yang paling penting untuk dilakukan sebelum kita buat pembersihan dan dalam tempoh dua hingga lima hari kita boleh nyatakan sama ada kawasan itu selamat atau sebaliknya,” katanya ketika ditemui di lokasi kejadian di Taman Bukit Permai 2, di sini hari ini.

Sementara itu, Pegawai Daerah Hulu Langat, Dr. Ani Ahmad berkata, sebuah pusat pemindahan sementara (PPS) di Dewan Orang Ramai Majlis Perbandaran Ampang Jaya (MPAJ) disediakan bagi menempatkan penduduk yang terkesan.
“Bagaimanapun, tiada penduduk yang tinggal di PPS berkenaan. Mereka memilih untuk tinggal di rumah saudara, hotel dan inap desa yang berdekatan,” katanya. – KOSMO! ONLINE


Bekas PM Jepun dijadual menghadap Agong hari ini
Oleh AMREE AHMAD

11 Mac 2022, 2:47 pm
PUTRAJAYA – Bekas Perdana Menteri Jepun, Shinzo Abe dijadualkan menghadap Yang di-Pertuan Agong, Al-Sultan Abdullah Ri’ayatuddin di Istana Negara, di Kuala Lumpur hari ini.
Ia antara acara lawatan khas ke Malaysia selama tiga hari beliau yang juga merangkap Utusan Khas Perdana Menteri Jepun, Fumio Kishida, bermula dari semalam sehingga esok.
Menurut kenyataan Kementerian Luar, lawatan tersebut juga bersempena Ulang Tahun Ke-40 Dasar Pandang Ke Timur (DPT) serta 65 tahun hubungan diplomatik Malaysia-Jepun.
“Perdana Menteri, Datuk Seri Ismail Sabri Yaakob turut akan menerima kunjungan hormat beliau dan meraikannya dalam satu majlis makan malam rasmi hari ini,” kata Wisma Putra.
Abe, 67, merupakan Perdana Menteri Jepun dari 2006 hingga 2007 dan 2012 hingga 2020 iaitu empat penggal sekali gus penyandang jawatan terlama dalam sejarah negara tersebut.
Mengulas lawatan itu, Wisma Putra menambah, Abe dijadualkan menerima penganugerahan ijazah Doktor Kehormat Politik Ekonomi dari Universiti Islam Antarabangsa Malaysia (UIAM).

“Ia bersempena Majlis Konvokesyen Ke-36 di kampusnya di Gombak, Selangor pada esok yang turut diserikan dengan keberangkatan Seri Paduka Baginda sendiri,” jelas kenyataan itu.
Lawatan khas Abe tersebut ujarnya, mencerminkan keakraban dan kerjasama erat dalam pelbagai bidang antara Malaysia dan Jepun terutamanya tempoh empat dekad pelaksanaan DPT.
Sepanjang tahun lepas, Jepun merupakan rakan dagang keempat terbesar Malaysia dengan merekodkan perdagangan dua hala bernilai RM149 bilion di sebalik cabaran wabak Covid-19.
“Sehingga Disember tahun lalu, Jepun juga merupakan pelabur terbesar berdasarkan jumlah projek dilaksanakan dalam sektor pembuatan dengan nilai RM90.9 bilion,” kata Wisma Putra. – KOSMO! ONLINE


Sebanyak 521 kompaun dikeluarkan JPJKK Kuala Lumpur sejak Januari
11 Mac 2022, 2:23 pm
KUALA LUMPUR – Angkara melanggar prosedur operasi standard (SOP) yang sedang dikuatkuasakan, 68 pengunjung dua pusat hiburan di ibu negara dikenakan kompaun berjumlah RM70,000 lewat malam tadi.
Kompaun tersebut dikeluarkan sepasukan pegawai dari Jabatan Pencegahan Jenayah Dan
Keselamatan Komuniti (JPJKK) Kuala Lumpur ketika melakukan serbuan secara berasingan di kedua-dua premis berkenaan.
Ketua JPJKK Kuala Lumpur, Datuk Azman Ayob berkata, ketika serbuan dijalankan mendapati kedua-dua pusat hiburan tersebut itu beroperasi dengan melanggar Peraturan 17 Akta Pencegahan dan Pengawalan Penyakit Berjangkit PPN 4 2021 (melakukan aktiviti terlarang dalam pub dan kelab malam) yang masih dikuatkuasakan ketika ini.
“Justeru itu, pihak polis telah mengeluarkan kompaun RM1,000 terhadap kedua-dua pemilik premis.
“Pada masa sama, 11 orang pengunjung di premis pertama dan 57 orang pengunjung di premis kedua turut dikompaun RM1,000 setiap individu, menjadikan keseluruhan kompaun yang dikeluarkan RM70,000,” ujarnya dalam kenyataan hari ini.
Dalam perkembangan sama, menurut beliau, JPJKK Kuala Lumpur sudah mengeluarkan sebanyak 521 kompaun dengan nilai keseluruhan berjumlah RM521,000 ke atas pemilik premis dan pengunjung pusat hiburan di sekitar ibu negara sejak 1 Januari lalu hingga malam tadi.

Katanya, kesemua kompaun dikeluarkan mengikut Akta 342 Akta Pencegahan dan Pengawalan Penyakit Berjangkit yang telah dikuatkuasakan oleh kerajaan.
Jelasnya, operasi seumpama itu akan terus dipertingkatkan dari semasa ke
semasa dalam usaha membantu kerajaan mengawal penularan wabak Covid-19 demi kesejahteraan masyarakat bersama. – KOSMO! ONLINE


Liverpool mudah atasi Brighton
Oleh KOSMO!

12 Mac 2022, 10:26 pm
BRIGHTON – Liverpool tidak berdepan masalah untuk mencatat kemenangan 2-0 ke atas Brighton pada aksi Liga Perdana Inggeris (EPL) di Stadium Amex sebentar tadi.
Kemenangan itu menyaksikan The Reds kini mengharungi sembilan perlawanan berturut-turut tanpa kalah dalam saingan EPL sejak kali terakhir tewas 0-1 kepada Leicester City pada 29 Disember lalu.
Bukan itu sahaja, ia turut membolehkan Liverpool terus menghimpit pendahulu EPL, Manchester City yang kini cuma berkelebihan tiga mata sebelum turun menentang Crystal Palace di Selhurst Park awal pagi Selasa ini.
Dalam aksi itu, skuad bimbingan Jurgen Klopp berjaya membuka tirai jaringan menerusi tandukan Luis Diaz selepas menerima hantaran lambung daripada Joel Matip pada minit ke-19.
Brighton bernasib baik apabila penjaga golnya, Robert Sanchez tidak dilayangkan kad merah kerana mengasari Diaz selepas pengadil merujuk kepada sistem Video Bantuan Pengail (VAR).
Gol kedua Liverpool hadir pada minit ke-61 menerusi sepakan penalti Mohamed Salah selepas rembatan daripada Naby Keita terkena tangan pemain tengah Brighton, Yves Bissouma.

Jaringan itu menyaksikan Salah kini terus mengukuhkan cengkamannya sebagai pendahulu senarai penjaring terbanyak EPL dengan 20 gol setakat ini.
Kemenangan itu pastinya melonjakkan semangat Salah dan rakan sepasukannya yang akan bertemu lawan sukar selepas ini iaitu Arsenal untuk aksi seterusnya di Stadium Emirates pada Khamis nanti. – AGENSI


PRN Johor : Kerusi Pas ditawan BN
Oleh MOHD RASDAN AHMAD

12 Mac 2022, 10:20 pm
PETALING JAYA – Satu-satunya kerusi Dewan Undangan Negeri (DUN) yang dimenangi Pas pada Pilihan Raya Umum ke-14 (PRU) sebelum ini telah dimenangi lawannya, Barisan Nasional (BN) pada Pilihan Raya Negeri (PRN) Johor hari ini.
Kerusi DUN Bukit Pasir yang sebelum ini dimenangi calon Pas, Najib Lep dengan mendapat 9,835 undian mengalahkan pesaingnya daripada Barisan Nasional (BN), Noriah Mahat dengan majoriti 1,883 undian.
Pada PRN Johor ini, calon BN, Mohamad Fazli Mohamad Salleh telah memenangi kerusi tersebut dengan 6,048 undian dengan majoriti 188 undian. -KOSMO! ONLINE


PRN Johor : PH lakukan ‘post mortem’, sedia hadapi PRU-15
Oleh KHAIRUL MOHD. ALI

12 Mac 2022, 11:53 pm
JOHOR BAHRU – Pakatan Harapan (PH) akan melakukan ‘post mortem’ bagi mengkaji punca utama kekalahan mengejut pakatan itu kepada Barisan Nasional (BN) dalam Pilihan Raya Negeri (PRN) Johor ini.
Pengerusi PH Johor, Aminolhuda Hassan berkata, tindakan bedah siasat itu perlu dilakukan segera bagi membolehkan mereka bangkit semula menjelang Pilihan Raya Umum akan datang.
Menurutnya, antara aspek yang akan diteliti termasuklah memastikan sebarang kelemahan, kekurangan dan kesilapan sepanjang PRN Johor diperbaiki.
“Ini penting dalam usaha PH untuk bersiap sedia dalam menghadapi PRU akan datang, khususnya selepas kita tahu kemenangan UMNO dan BN akan menjadikan mereka ghairah untuk mengadakan PRU secepat mungkin.
“Walaupun dengan kekalahan ini, kami tidak akan berputus asa. PH sebelum ini memang sudah biasa dengan peranan sebagai pembangkang dan kami tidak akan berputus asa,” katanya.
Beliau berkata demikian dalam sidang akhbar yang diadakan di Pusat Operasi PH bagi PRN Johor di Hotel Le Grandeur, Senai, di sini hari ini. – KOSMO! ONLINE.


PRN Johor : Muhyiddin akur, sedia bertanggungjawab
Oleh NUR HUDA MUSA

12 Mac 2022, 11:44 pm
PETALING JAYA – Pengerusi Perikatan Nasional (PN), Tan Sri Muhyiddin Yassin akur dengan keputusan Pilihan Raya Negeri (PRN) Johor hari ini.
Beliau berkata, pihaknya bersyukur apabila PN berjaya memenangi tiga kerusi di DUN Bukit Kepong, Endau dan Maharani.
“Di beberapa kawasan tertentu, di zon tertentu nampaknya sokongan pada parti kita walaupun agak baru, agak baik.
“Ini bermakna kempen-kempen yang telah kita laksanakan dalam tempoh PRN ini telah menarik perhatian rakyat Johor,” katanya ketika sidang akhbar tadi.
Beliau turut mengucapkan terima kasih kepada pengundi yang telah memberikan sokongan kepada PN.
Sementara itu, katanya, beliau tidak mempunyai masalah untuk bertanggungjawab atas kekalahan parti itu.

“Saya tiada masalah kalau mereka kata saya tidak payah pegang lagi. Itu adalah satu amanah yang saya pikul.
“Jadi, kalau ada ahli parti yang rasa terkilan, saya sudah buat yang sebaik mungkin. Kita semua sudah bekerja keras sehingga tidak cukup tidur, jadi bagi saya ini adalah cabaran yang perlu kita hadapi,” ujarnya. – KOSMO! ONLINE


PRN Johor : Menang 40 kerusi, Johor milik BN
Oleh ZULKIFLI MANZOR dan MOHD RASDAN AHMAD

12 Mac 2022, 11:43 pm
PETALING JAYA- Barisan Nasional (BN) mencatat kemenangan besar pada Pilihan Raya Negeri (PRN) Johor yang berlangsung hari ini dengan memperolehi majoriti mudah apabila memenangi 40 kerusi Dewan Undangan Negeri (DUN).
Berdasarkan keputusan rasmi yang diumumkan Suruhanjaya Pilihan Raya (SPR), BN telah memenangi 40 kerusi daripada 56 DUN yang dipertandingkan manakala Perikatan Nasional (PN) tiga kerusi dan Pakatan Harapan (PH) pula 10 kerusi.
Dalam pada itu, bagi Parti Keadilan Rakyat (PKR) yang menggunakan logo sendiri kali ini memenangi satu kerusi iaitu di DUN Bukit Batu.
Parti MUDA yang baru ditubuhkan bekas Menteri Belia dan Sukan, Syed Saddiq Syed Abd. Rahman juga memenangi satu kerusi di DUN Puteri Wangsa.
Kenyataan penuh PRN Johor ke-15.
Menurut Pengerusi BN negeri, Datuk Seri Hasni Muhammad, rakyat Johor telah memilih BN dan kemenangan tersebut adalah kemenangan rakyat Johor.
“Saya mengucapkan terima kasih kepada semua jentera dari seluruh negara yang telah banyak membantu, saya sedar ini adalah tanggungjawab yang sangat besar.

“Insya-Allah ikhtiar BN akan teruskan komitmen kami dalam memerintah negeri ini. Kami menyeru rakyat Johor untuk terus menjaga Johor Darul Takzim,” katanya ketika mengumumkan kemenangan BN di Johor sebentar tadi.
Kemenangan bergaya tersebut sekali gus mengulangi kejayaan BN pada PRN Melaka pada 20 November tahun lalu.
Lebih menarik, BN merampas beberapa kerusi DUN yang gagal dimenangi mereka dengan majoriti undi besar pada Pilihan Raya Umum Ke-14 (PRUp-14) antaranya DUN Yong Peng.
Beberapa DUN lain antaranya Pekan Nenas yang sebelum ini menjadi kubu kuat PH turut ditawan calon BN dengan majoriti sebanyak 1,308 undi.
Selain itu, DUN Penawar yang dimenangi calon BN, Fauziah Misri turut memperoleh majoriti besar iaitu 7,505 undi manakala DUN Kukup pula majoriti 8,201 undian.
Satu-satunya kerusi DUN Bukit Pasir yang dimenangi Pas pada PRU-14 turut dimenangi lawannya daripada BN.
Pada PRN Johor kali ini, calon BN, Mohamad Fazli Mohamad Salleh memenangi kerusi tersebut dengan memperoleh 6,048 undian dan majoriti 188 undi. – KOSMO! ONLINE.


PRN Johor : Jika tempoh kempen lanjut seminggu, PH boleh menang
Oleh KHAIRUL MOHD. ALI

12 Mac 2022, 10:47 pm
JOHOR BAHRU – Penasihat DAP, Lim Kit Siang mendakwa sekiranya tempoh berkempen dilanjutkan seminggu lagi, keputusan Pilihan Raya Negeri (PRN) akan menjadi sebaliknya dan tidak memihak kepada Barisan Nasional (BN).
Kit Siang mendakwa, dalam situasi berkenaan BN bukan sahaja tidak akan memiliki majoriti dua pertiga daripada 56 kerusi Dewan Undangan Negeri (DUN) yang dipertandingkan, malah mereka juga berkemungkinan tewas.
Pemimpin veteran DAP itu bagaimana tidak menjelaskan dengan teliti dakwaan tersebut sebaliknya bertindak mengulangi kenyataan tersebut beberapa kali.
“Jika kita ada seminggu lagi tempoh berkempen, itu akan membawa perubahan besar kepada keputusan PRN Johor ini kerana momentum diperingkat akar umbi menunjukkan sedemikian.
“Jika ada seminggu lagi, kita yakin akan dapat mengekalkan kesemua kerusi yang dimenangi dalam Pilihan Raya Umum (PRU) lalu, termasuklah empat yang tewas hari ini iaitu Bekok, Yong Peng, Paloh dan Pekan Nanas,” katanya.
Beliau berkata demikian dalam sidang akhbar yang diadakan di Pusat Operasi Pakatan Harapan (PH) bagi PRN Johor yang diadakan di Hotel Le Grandeur, Senai di sini hari ini.

Tambah Ahli Parlimen Iskandar Puteri itu lagi, parti komponen BN iaitu MCA sebaliknya perlu berasa malu kerana membawa pemimpin politik yang terpalit dengan isu rasuah iaitu bekas Perdana Menteri, Datuk Seri Najib Razak.
“Amat memalukan apabila MCA membawa masuk Najib ke dalam kawasan komuniti Cina, sedangkan mereka tahu dia seorang kleptokrat yang telah didapati bersalah dalam pelbagai kes rasuah,” ujarnya. -KOSMO! ONLINE


PRN Johor : PM ucap tahniah kepada BN
Oleh NUR HUDA MUSA

12 Mac 2022, 10:58 pm
PETALING JAYA – Perdana Menteri, Datuk Seri Ismail Sabri Yaakob mengucapkan tahniah kepada parti Barisan Nasional (BN) atas kemenangan dalam Pilihan Raya Negeri Johor hari ini.
Ismail Sabri dalam satu hantaran di Facebooknya tadi turut mengucapkan terima kasih kepada pengundi serta petugas yang bekerja keras dalam memastikan kemenangan BN.
Ismail Sabri dalam kenyataan di Facebook sebentar tadi.
“Tahniah Barisan Nasional di atas kemenangan dalam #PRNJohor. Terima kasih kepada semua pengundi-pengundi, kepimpinan, jentera dan petugas-petugas yang bekerja keras dalam memastikan kemenangan Barisan Nasional.
“Masa untuk kestabilan masa depan rakyat Johor!,” katanya di sini tadi. – KOSMO! ONLINE


PRN JOHOR : #RASMI BN menang lapan kerusi
Oleh KOSMO!

12 Mac 2022, 10:29 pm
PETALING JAYA – Barisan Nasional (BN) menang tujuh kerusi Dewan Undangan Negeri (DUN) pada Pilihan Raya Negeri (PRN) Johor setakat pukul 10.25 malam tadi.
Keputusan berkenaan dikeluarkan oleh Suruhanjaya Pilihan Raya (SPR).
DUN yang dimenangi ialah DUN Gambir, Tenang, Bukit Naning, Yong Peng, Benut, Kukup, Kahang dan Johor Lama.
Satu kerusi dimenangi Perikatan Nasional iaitu DUN Endau, manakala Pakatan Harapan menang DUN Bentayan. – KOSMO! ONLINE.


Polis sahkan cerun Taman Bukit Permai runtuh lagi
12 Mac 2022, 11:49 pm
AMPANG – Sebuah video tular di media sosial memaparkan kejadian tanah runtuh berlaku sekali lagi di Taman Bukit Permai 2, di sini lewat petang tadi.
Melalui video berdurasi 20 saat itu, kelihatan sejumlah pokok tumbang susulan gelongsoran tanah runtuh.
Video berkenaan dipercayai dirakam oleh penduduk berhampiran lokasi kejadian.
Ketua Polis Daerah Ampang Jaya, Asisten Komisioner Mohamad Farouk Eshak ketika dihubungi mengesahkan mengenai kejadian berkenaan.
“Ya, kejadian berlaku sekitar pukul 7 petang tadi, bagaimanapun tiada mangsa terlibat dan harta benda yang terjejas,” ujarnya kepada Kosmo! sebentar itu.
Terdahulu, KOSMO! ONLINE melaporkan empat maut manakala seorang lagi mangsa cedera dalam kejadian tanah runtuh di Taman Bukit Permai 2 kelmarin. – KOSMO! ONLINE


PRN Johor : Pas, Warisan catat prestasi hambar
Oleh ZULKIFLI MANZOR

12 Mac 2022, 11:54 pm
PETALING JAYA – Berdasarkan laporan tidak rasmi Pas sekadar memenangi satu daripada 15 kerusi yang ditandinginya dalam Pilihan Raya Negeri (PRN) Johor.
Calonnya, Abdul Aziz Talib memenangi Dewan Undangan Negeri (DUN) Maharani dalam persaingan sengit enam penjuru bagi kerusi tersebut.
Abdul Aziz menewaskan calon Barisan Nasional (BN), Pakatan Harapan (PH), Perikatan Nasional (PN), Parti Pejuang Tanahair (Pejuang) dan Bebas.
Bagaimanapun Pas terpaksa akur parti itu kehilangan satu-satunya kerusi DUN Johor dimenangi parti itu pada Pilihan Raya Umum ke-14 (PRU) kepada BN kali ini.
Keputusan itu menunjukkan penyertaan Pas dalam Perikatan Nasional (PN) masih belum memberi impak positif buat parti tersebut setakat ini.
Manakala, Parti Warisan Sabah (Warisan) yang bertanding sebanyak enam kerusi DUN gagal memenangi sebarang kerusi dalam PRN Johor.

Sekali gus menimbulkan persoalan sama ada Warisan mampu memberi saingan jika bertanding di Semenanjung Malaysia dalam Pilihan Raya Umum (PRU) akan datang.
Setakat ini tiada kenyataan rasmi dikeluarkan oleh Pas dan Warisan berhubung prestasi hambar kedua-dua parti itu dalam PRN Johor hari ini. – KOSMO! ONLINE


PRN Johor : Maszlee tewas di DUN Layang-Layang
Oleh MOHD RASDAN AHMAD

12 Mac 2022, 9:38 pm
PETALING JAYA – Bekas Menteri Pendidikan ketika era Pakatan Harapan (PH), Maszlee Malik dilaporkan tewas di kerusi Dewan Undangan Negeri (DUN) Layang-layang dalam Pilihan Raya Negeri (PRN) Johor hari ini.
Maszlee dilaporkan tewan di tangan calon Barisan Nasional (BN), Abd. Mutalip Abd. Rahim dengan jumlah 7,309 undian.
Keputusan penuh sebentar tadi.
Calon Parti Keadilan Rakyat (PKR) itu hanya berada di tangga kedua dengan 4,613 undian, manakala calon Perikatan Nasional (PN), Alagenthiran Krishnan dengan 1,213 undian. – KOSMO! ONLINE.


PRN JOHOR : BN hampir pasti rampas kerusi DUN Gambir
Oleh ZULKIFLI MANZOR

12 Mac 2022, 9:39 pm
PETALING JAYA – Keputusan tidak rasmi menunjukkan Barisan Nasional (BN) hampir pasti memenangi kerusi Dewan Undangan Negeri (DUN) Gambir yang sebelum ini disandang Pengerusi Perikatan Nasional (PN), Tan Sri Muhyiddin Yassin.
Berdasarkan keputusan tidak rasmi BN telah memperoleh 7,747 undi berbanding PN memperoleh 4,674 undi, Parti Keadilan Rakyat (PKR) 4,208 undi dan Parti Pejuang Tanah Air (Pejuang) 215 undi.
Pada Pilihan Raya Umum Ke-14 (PRU14) kerusi DUN berkenaan dimenangi oleh Muhyiddin yang juga Presiden Parti Pribumi Bersatu Malaysia (Bersatu).
Muhyiddin yang ketika itu bertanding menggunakan logo PKR memperoleh 10,280 undi bagi menewaskan dua calon lain di kerusi DUN tersebut.
Manakala, calon BN, Datuk M. Asojan memperoleh 7,192 dan calon Pas, Datuk Dr. Mahfodz Mohamed sekadar memperoleh 1,806 undi.
Muhyiddin bagaimanapun tidak bertanding dalam PRN Johor kali ini sekali gus tidak mempertahankan kerusi DUN Gambir. – KOSMO! ONLINE


PRN Johor : #TIDAK RASMI PN hanya mendahului 4 DUN setakat ini
Oleh MOHAMAD FAIZAL HASHIM

12 Mac 2022, 9:23 pm
KULAI – Keputusan tidak rasmi setakat ini menunjukkan Perikatan Nasional (PN) tidak berupaya menyaingi gelombang biru yang dibawakan oleh Barisan Nasional (BN) pada Pilihan Raya Negeri (PRN) Johor setakat ini.
Setakat pukul 9 malam, peta negeri Johor dilimpahi warna biru yang mewakili warna BN hampir memenuhi segenap ruang peta berkenaan.
Keputusan tidak rasmi setakat ini, PN dilihat mendahului di empat kawasan Dewan Undangan Negeri (DUN) Bukit Kepong, Bukit Pasir, Maharani dan Endau.
Ia melibatkan calon Datuk Dr. Sahruddin Jamal (Bukit Kepong), Muhd Nur Iqbal Abd Razak (Bukit Pasir), Abd Aziz Talib (Maharani) dan Alwiyah Talib (Endau).
Setakat ini, belum ada keputusan rasmi namun lautan biru BN mewarnai di lebih 30 kerusi daripada 56 kerusi dipertandingkan.
Sementara itu, terdapat beberapa kawasan Yang masih belum mendapat sebarang keputusan iaitu di kerusi DUN Yong Peng, Panti, Stulang dan Skudai.

Jika keputusan tidak rasmi itu tidak berubah, BN dilihat sudah mempunyai angka yang mencukupi untuk membentuk kerajaan baharu.
Datuk Seri Hasni Mohammad pastinya tidak sabar untuk dilantik semula menjadi Menteri Besar negeri ini.- KOSMO! ONLINE


PRN Johor : #TIDAK RASMI Satu-satunya kerusi Pas turut tewas
Oleh MOHD RASDAN AHMAD

12 Mac 2022, 8:56 pm
PETALING JAYA – Satu-satunya kerusi Dewan Undangan Negeri (DUN) yang dimenangi Pas pada Pilihan Raya Umum ke-14 (PRU) sebelum ini dilaporkan turut tewas pada Pilihan Raya Negeri (PRN) Johor hari ini.
Kerusi DUN Bukit Pasir yang sebelum ini dimenangi calon Pas, Najib Lep dengan mendapat 9,835 undian mengalahkan pesaingnya dari Barisan Nasional (BN), Noriah Mahat dengan majoriti 1,883 undian.
Ketika ini, calon BN, Mohamad Fazli Mohamad Salleh sedang mendahului calon-calon lain dengan 3,099 undian. – KOSMO! ONLINE


PRN Johor : MCA umum telah menangi tiga kerusi DUN
Oleh ZULKIFLI MANZOR

12 Mac 2022, 9:13 pm
PETALING JAYA – MCA mengumumkan parti itu telah berjaya memenangi tiga kerusi Dewan Undangan Negeri (DUN) Johor setakat pukul 8.50 malam ini.
Presidennya, Datuk Seri Wee Ka Siong berkata, calonnya yang mewakili BN telah menang di DUN Yong Peng, Pekan Nenas dan Paloh yang sebelum ini disandang parti lawan termasuk DAP.
“Setakat ini MCA telah memenangi DUN Yong Peng (Ah Soon), DUN Pekan Nenas (Tan Eng Meng) dan DUN Paloh (Lee Ting Han). Tahniah,” katanya dalam satu hantaran di laman Facebook sebentar tadi.
Kemenangan calon MCA itu lebih memeranjatkan bagi DUN Yong Peng kerana kerusi itu pada Pilihan Raya Umum Ke-14 (PRU14) dimenangi calon DAP, Chew Peck Choo dengan majoriti undi 5,089. – KOSMO! ONLINE


PRN Johor: #TIDAK RASMI Puad dahului kiraan undi di DUN Rengit
Oleh ZULKIFLI MANZOR

12 Mac 2022, 8:47 pm
PETALING JAYA – Ketua UMNO Bahagian Batu Pahat, Datuk Dr. Puad Zarkashi yang juga calon Barisan Nasional (BN) bagi kerusi Dewan Undangan Negeri (DUN) Rengit sedang mendahului kiraan undi ketika ini.
Beliau dipercayai memperoleh 5,329 undi berbanding calon Perikatan Nasional (PN) 3,838 undi, Parti Keadilan Rakyat (PKR) 1,248 undi dan Parti Pejuang Tanah Air (Pejuang) 118 undi.
Pada Pilihan Raya Umum Ke-14 (PRU14) kerusi DUN berkenaan dimenangi oleh calon BN, Ayub Jamil yang memperoleh 9,642 undi bagi menewaskan dua calon lain.
Calon PKR ketika itu, Malik Faishal Ahmad memperoleh 5,470 undi, manakala calon Pas, Mohd. Tumiran Ahmad memperoleh 2,313 undi. – KOSMO! ONLINE


Pemandu lori tular pukul anak tiri dicekup
Oleh ISKANDAR SHAH MOHAMED

12 Mac 2022, 9:19 pm
SHAH ALAM – Seorang pemandu lori yang tular memukul anak tirinya berusia lima tahun sebelum ini berjaya diberkas polis, hari ini.
Penangkapan suspek lelaki berusia 30 tahun itu dilakukan selepas menyerah diri di Ibu Pejabat Polis Daerah (IPD) Shah Alam, kira-kira pukul 12.30 tengah malam.
Timbalan Ketua Polis Daerah Shah Alam, Superintendan Ramsay Anak Embol berkata, berdasarkan siasatan punca kejadian disebabkan kanak-kanak itu telah berbohong bahawa bapa tirinya telah memukulnya.
“Ini menyebabkan suspek marah sebelum menampar anak tirinya .
“Tiada kelihatan sebarang kesan kecederaan pada kanak-kanak itu namun mangsa telah dirujuk kepada hospital untuk tindakan seterusnya,” katanya dalam kenyataan hari ini.
Jelas beliau, suspek kini direman selama tiga hari sehingga Isnin ini bagi membantu siasatan mengikut Seksyen 31(1) Akta Kanak-Kanak 2001.

Kosmo! Online semalam melaporkan polis memburu suspek selepas menerima laporan dibuat ibu mangsa berusia 25 tahun di Taman Sri Muda, Seksyen 25, di sini.-KOSMO!ONLINE


PRN Johor : MCA tawan Pekan Nenas
Oleh MOHD RASDAN AHMAD

12 Mac 2022, 10:04 pm
PETALING JAYA – Calon MCA yang mewakili Barisan Nasional (BN), Tan Eng Meng sah memenangi kerusi Dewan Undangan Negeri (DUN) Pekan Nenas dengan jumlah undian 11,288 undi.
Manakala penyandang sebelum ini iaitu calon dari Pakatan Harapan (PH), Yeo Tung Siong berada di tangga kedua dengan jumlah 6,040 undi.
Berada di tempat ketiga ialah calon dari Perikatan Nasional (PN) dengan 2,781 undian.
Sebelum ini, DUN Pekan Nenas merupakan kubu kuat PH apabila dimenangi Yeo Tung Siong dengan undian 11,856, kemenangan majoriti sebanyak 1,308 mengalah Tan Eng Meng pada Pilihan Raya Umum ke-14 (PRU) 2018 yang lalu. – KOSMO! ONLINE.


Sekolah Jepun larang gaya rambut ‘ponytail’
Oleh KOSMO!

12 Mac 2022, 9:00 pm
TOKYO – Sebuah sekolah di Jepun memperkenalkan peraturan pelik untuk pelajar perempuan apabila melarang cara ikatan rambut gaya ‘ponytail’, manakala mereka dibenarkan memakai seluar dalam berwarna putih sahaja.
Menurut laporan akhbar Metro News UK, tinjauan di wilayah Fukuoka pada 2020 mendapati , terdapat 10 sekolah melarang gaya  ikat rambut ‘ponytail’. Alasan yang diberikan pula adalah gaya rambut itu menyerlahkan leher pelajar perempuan yang boleh menimbulkan rangsangan kepada pelajar lelaki.
“Saya selalu mengkritik peraturan ini tetapi kerana terdapat kekurangan bantahan dan ia dianggap sebagai normal dalam kalangan masyarakat, pelajar perempuan tidak mempunyai pilihan selain mematuhinya,” kata seorang guru sekolah, Motoki Sugiyama.
Peraturan lain yang dikuatkuasakan oleh sekolah-sekolah  Jepun adalah menentukan warna stokin, panjang skirt dan juga bentuk kening mereka.
Pelajar juga tidak dibenarkan mewarnakan rambut mereka dan jika ia adalah sesuatu selain daripada hitam atau lurus, mereka mesti membuktikan ia adalah warna atau gaya rambut yang semula jadi.
Pada Jun tahun lalu, sebilangan ibu bapa dan pelajar melobi kerajaan Jepun supaya merombak garis panduan peraturan tersebut di sekolah-sekolah di Jepun tetapi sehingga kini banyak sekolah enggan melakukan sebarang perubahan.

“Banyak sekolah tidak mempedulikan notis (kerajaan) yang tidak mempunyai implikasi undang-undang atau tidak disertakan hukuman sekiranya pihak sekolah melanggarnya,” kata Motoki. – AFP


Bekas pemain hoki kebangsaan meninggal dunia selepas perlawanan
Oleh ASLIZA MUSA

12 Mac 2022, 9:27 pm
IPOH – Bekas pemain hoki negara era 80an, S. Sivabalan, 59, meninggal dunia setelah rebah selepas menyertai perlawanan hoki di padang bola sepak di Bandar Siber, Simpang Pulai di sini hari ini.
Dalam kejadian kira-kira pukul 3.30 petang itu, mangsa dikatakan rebah dan tidak sedarkan diri semasa berehat di tepi tembok padang bola berkenaan.
Mendiang juga pernah bermain bagi pasukan hoki TNB atau lebih dikenali sebagai Kelab Kilat dan beraksi dalam Liga Hoki Malaysia.
Ketua Polis Daerah, Asisten Komisioner Yahaya Hassan berkata, pihaknya menerima maklumat kejadian menimpa kakitangan Tenaga Nasional Berhad (TNB) Klang itu pada pukul 4.05 petang.
Katanya, anggota yang tiba di lokasi untuk pemeriksaan mendapati terdapat seorang lelaki telah terbaring di tepi padang bola sepak tersebut.
“Menurut saksi yang juga anak saudara mangsa, bapa saudaranya telah bermain dua perlawanan yang mana setiap perlawanan berlangsung selama enam minit.

“Setelah perlawanan masa pertama tamat, mangsa bersama anak saudaranya berehat di tepi tembok padang namun lelaki itu secara tiba-tiba rebah dan tidak sedarkan diri,” katanya di sini hari ini.
Menurut beliau, anak saudara mangsa dibantu beberapa peserta lain cuba memberi pertolongan cemas kepada lelaki itu namun dia disahkan meninggal dunia oleh pihak ambulans.
Katanya, pemeriksaan juga dilakukan ke atas lelaki itu oleh pasukan perubatan namun tidak menjumpai sebarang kesan jenayah pada tubuh mangsa.
“Mangsa dan anak saudaranya berasal dari Klang, Selangor dan mereka datang bersama ke sini untuk menyertai pertandingan hoki veteran anjuran sebuah persatuan.
“Mayat mangsa dihantar ke Jabatan Forensik Hospital Raja Permaisuri Bainun (HRPB) untuk bedah siasat bagi mengenal pasti punca kematian. Kes diklasifikasikan sebagai mati mengejut,” katanya. – KOSMO! ONLINE


PRN Johor : Kem PN hambar, kosong
Oleh MOHAMAD FAIZAL HASHIM

12 Mac 2022, 8:43 pm
KULAI – Pusat Operasi Perikatan Nasional (PN) kelihatan hambar seakan memberi gambaran tidak ada apa-apa berlaku sedangkan proses membuang undi telah tamat lebih dua jam yang lalu.
Pusat Operasi PN dilihat kosong dan tidak kelihatan seorang pun pemimpin gabungan parti tersebut baik Parti Pribumi Bersatu Malaysia (Bersatu) mahupun Pas dan Gerakan berada di pusat berkenaan.
Yang dilihat mengisi ruang dewan di Hotel Impiana senai, di sini hanyalah pengamal media serta kelompok kecil penyokong PN.
Tiga skrin besar yang disediakan di ruang hadapan dewan berkenaan hanya memaparkan laporan siaran langsung siaran televisyen swasta.
Kesemua individu yang berada di dewan tersebut tidak tahu sebarang perkembangan semasa serta kehadiran pemimpin tertinggi gabungan tersebut dan hanya menunggu dengan penuh sabar.
Pihak media difahamkan program yang sepatutnya bermula pukul 8 malam hanya akan bermula pada pukul 9 malam.

PN yang bertanding di kesemua 56 kerusi dilihat seperti sudah menerima nasib mereka apabila tidak ada pergerakan mahupun perkembangan semasa di mana-mana kerusi ditandingi.-KOSMO! ONLINE


BN dahului kiraan undi di DUN Gambir
Oleh ZULKIFLI MANZOR

12 Mac 2022, 7:44 pm
PETALING JAYA – Barisan Nasional (BN) dipercayai sedang mendahului kiraan undi bagi kerusi Dewan Undangan Negeri (DUN) Gambir.
BN difahamkan telah memperoleh 243 undi, Parti Keadilan Rakyat (PKR) 138 undi, Perikatan Nasional (PN) 114 undi dan Parti Pejuang Tanah Air (Pejuang) 11 undi.
Pada Pilihan Raya Umum Ke-14 (PRU14) kerusi DUN berkenaan dimenangi oleh Presiden Parti Pribumi Bersatu Malaysia (Bersatu), Tan Sri Muhyiddin Yassin.
Muhyiddin yang ketika itu bertanding menggunakan logo PKR memperoleh 10,280 undi bagi menewaskan dua calon lain di kerusi DUN tersebut.
Manakala, calon BN, Datuk M. Asojan memperoleh 7,192 dan calon Pas, Datuk Dr. Mahfodz Mohamed sekadar memperoleh 1,806 undi. – KOSMO! ONLINE


PRN Johor: #Tidak Rasmi Marina menang kerusi Skudai
Oleh MOHD RASDAN AHMAD

12 Mac 2022, 8:26 pm
PETALING JAYA – Calon berbangsa Melayu, Marina Ibrahim yang mewakili Pakatan Harapan (PH) di kerusi Dewan Undangan Negeri (DUN) Skudai dilaporkan telah memenangi kerusi tersebut.
Marina dilaporkan berjaya mengalahkan calon-calon dari Perikatan Nasional (PN) dan Barisan Nasional dengan jumlah 4,069 undian.
Dalam pada itu, calon BN, Lim Soon Hai berada di kedudukan kedua dengan memperolehi 1,969 undian, manakala calon PN Khoo Kong Ek dengan jumlah 1,023 undian.
Sebelum ini kerusi DUN Skudai merupakan kubu kuat DAP. -KOSMO! ONLINE


PRN Johor : #Tidak Rasmi Calon Muda, Amira Aisya mendahului di Puteri Wangsa
Oleh KOSMO!

12 Mac 2022, 7:40 pm
PETALING JAYA – Calon Muda, Amira Aisya Abd Aziz dilaporkan mendahului di Dewan Undangan Negeri (DUN) Puteri Wangsa dengan 404 undi.
Keputusan itu dikongsi Presiden Muda, Syed Saddiq Syed Abdul Rahman di Twitternya sebentar tadi.
Kerusi berkenaan menyaksikan pertandingan enam penjuru. – KOSMO! ONLINE


PRN Johor : Calon Pejuang ramai dijangka hilang deposit
Oleh KOSMO!

12 Mac 2022, 7:48 pm
PETALING JAYA – Melihat kepada kiraan tidak rasmi ketika ini, dijangka ramai calon dari parti Pejuang hilang deposit.
Antara kerusi Dewan Undangan Negeri (DUN) yang diwakili calon parti tersebut yang dilihat tidak menadapat sokongan adalah di Paloh dengan hanya mendapat 47 undian sahaja.
Manakala di kerusi DUN Tangkak, calon Pejuang juga hanya mendapat 231 undian berbanding calon-calon yang bertanding lain. – KOSMO! ONLINE


PRN Johor: BN pesaing sengit Maszlee
Oleh ZULKIFLI MANZOR

12 Mac 2022, 7:55 pm
PETALING JAYA – Barisan Nasional (BN) dipercayai sedang mendahului kiraan undi di kerusi Dewan Undangan Negeri (DUN) Layang-Layang ketika ini.
Calon BN, Abd. Mutalip Abd. Rahim sedang mendahului 785 undi berbanding pencabar terdekatnya, Dr. Maszlee Malik daripada Parti Keadilan Rakyat (PKR) sebanyak 559 undi.
Manakala calon Perikatan Nasional (PN) dipercayai memperoleh 195 undi dan calon Parti Pejuang Tanah Air (Pejuang) 18 undi.
Pada Pilihan Raya Umum Ke-14 (PRU14) kerusi DUN berkenaan dimenangi oleh calon BN, Datuk Onn Hafiz Ghazi dengan majoriti tipis 364 undi.
Beliau memperoleh 7,449 undi, manakala calon Parti Keadilan Rakyat (PKR), M.S Murugan memperoleh 7,085 dan calon Pas, Muhd. Jubri Selamat mendapat 1,339 undi. – KOSMO! ONLINE


Warga emas meninggal dunia di pusat mengundi
Oleh NUR ALINA HASSAN

12 Mac 2022, 8:16 pm
MUAR – Suasana di sebuah pusat mengundi di daerah ini cemas apabila salah seorang pengundi rebah sebelum disahkan meninggal dunia hari ini.
Ketua Polis Daerah Muar, Asisten Komisioner Zaharudin Rasip berkata, dalam kejadian kira-kira pukul 11.40 pagi itu, mangsa yang berusia 78 tahun dilaporkan rebah dan tidak sedarkan diri.
“Siasatan awal pihak polis mendapati mangsa tiba-tiba rebah dan tidak sedarkan diri di tempat kejadian sebelum disahkan kematiannya oleh pegawai perubatan.
“Setakat ini pihak polis mendapati tiada sebarang unsur jenayah dan mangsa telah dibawa ke hospital untuk tindakan lanjut,” katanya dalam kenyataan hari ini.
Menurutnya, pihak polis sedang menjalankan siasatan lanjut bagi mengenalpasti punca kejadian dan kes diklasifikasikan sebagai mati mengejut. -KOSMO! ONLINE


PRN Johor : Wajah Mohamad Sabu, Anthony Loke sugul
Oleh KHAIRUL MOHD. ALI

12 Mac 2022, 8:26 pm
JOHOR BAHRU – Pusat Operasi Pakatan Harapan (PH) di Hotel Le Grandeur, Senai di sini bertukar hiba apabila apabila setakat pukul 8.15 malam, hanya dua kepimpinan tertinggi parti komponen pakatan itu yang telah hadir.
Mereka adalah Presiden Parti Amanah Negara (Amanah), Mohamad Sabu dan juga Setiausaha Organisasi DAP, Anthony Loke.
Walaupun skrin besar telah menayangkan ‘score board’ keputusan tidak rasmi Pilihan Raya Negeri (PRN) Johor berbanding tayangan video nasyid sebelum ini, namun paparan yang ditayangkan memberi impak negatif.
Keputusan menunjukkan Barisan Nasional (BN) jauh mendahului bukan sahaja PH, tetapi semua parti politik lain termasuklah Perikatan Nasional (PN), Parti Pejuang Tanah Air (Pejuang), Parti Warisan (Warisan), Parti Ikatan Demokratik Malaysia (Muda) serta parti-parti lain.
Mohamad Sabu dan Anthony Loke yang hadir dilihat lebih banyak berdiam diri sambil menatap telefon bimbit masing-masing dengan berwajah sugul.
Ruangan yang menempatkan 18 meja berkenaan bagaimanapun hanya diduduki lapan dengan 10 daripada masih lagi kosong, manakala lapan meja berkenaan juga tidak penuh.

Lima daripada lapan meja berkenaan pula diduduki petugas media. Suasana ini amat berbeza jika dibandingkan di pusat operasi BN yang mana sorakan kemenangan sudah boleh didengar oleh pemimpin dan penyokong mereka. – KOSMO! ONLINE


PRN Johor : Calon Menteri Besar BN ungguli kiraan undi di DUN Benut
Oleh ZULKIFLI MANZOR

12 Mac 2022, 8:35 pm
PETALING JAYA – Calon Menteri Besar Barisan Nasional (BN), Datuk Hasni Mohammad sedang mengungguli kiraan undi di kerusi Dewan Undangan Negeri (DUN) Benut.
Beliau yang juga Pengerusi BN Johor dipercayai telah memperoleh 8,778 undi setakat ini meninggalkan calon Perikatan Nasional (PN) yang memperoleh 3,977 undi.
Selepas 43 daripada 54 saluran undi dikira, calon Parti Keadilan Rakyat (PKR) sekadar memperoleh 921 undi, manakala Parti Pejuang Tanah Air (Pejuang) 110 undi.
Pada Pilihan Raya Umum Ke-14 (PRU14) kerusi DUN berkenaan dimenangi oleh Hasni dengan majoriti undi sebanyak 4,447 bagi mengalahkan dua calon lain.
Hasni ketika itu menerima 9,480 undi, manakala calon PKR, Zulkifly Tasrep (5,033 undi) dan calon Pas, Mohd. Firdaus Jaffar (2,590 undi). KOSMO! ONLINE


Kanak-kanak miliki dua zakar
Oleh KOSMO!

12 Mac 2022, 8:30 pm
TASHKENT, Uzbekistan – Seorang kanak-kanak lelaki Uzbekistan berjaya menjalani satu pembedahan rumit untuk membuang satu daripada dua zakar miliknya, lapor akhbar Daily Mail kelmarin.
Keadaan individu yang memiliki dua zakar dinamakan sebagai diphallia.
Menurut beberapa pakar perubatan, kes pesakit tersebut sangat jarang berlaku dengan kebarangkalian satu dalam enam juta orang. Kedua-dua zakar budak lelaki itu berfungsi dengan baik serta berada dalam keadaan normal.
Pesakit itu  dirujuk ke klinik pakar, di mana dia menjalani prosedur khas untuk membuang  zakar kirinya.
Menurut laporan, kanak-kanak itu pulih sepenuhnya dalam tempoh beberapa minggu.
Pakar bedah yang melaporkan kes tersebut  dalam jurnal Urology Case Reports berkata, kecacatan itu hanya pernah dikesan 100 kali dalam sejarah  perubatan dengan kes pertama diketahui pada 1609.

Doktor di Institut Perubatan Pediatrik Tashkent berkata,  zakar berganda adalah anomali yang jarang berlaku dan biasanya berlaku pada pesakit yang dilahirkan dengan mempunyai masalah  kemaluan atau saluran kencing.
Imbasan sebelum pembedahan bagaimanapun mendapati pundi kencing dan buah pinggang budak lelaki Uzbekistan itu normal selain dua saluran kencing yang juga berfungsi.
Pakar-pakar turut memberitahu bahawa kanak-kanak itu dilahirkan tanpa dubur, situasi biasa yang sering dilihat pada bayi lain yang mempunyai dua zakar.
Doktor telah ‘membina’ lubang dubur sejurus selepas dia dilahirkan tetapi tidak jelas mengapa mereka tidak terus membuang satu daripada zakarnya. – Agensi


Wanita ‘kickboxing’ lelaki di jalan raya
Oleh KOSMO!

12 Mac 2022, 6:30 pm
JAKARTA – Sebuah video yang memaparkan senario pergaduhan antara seorang wanita dan seorang lelaki menjadi tular di media sosial Indonesia, lapor laman berita Suara.com.
Video yang dimuat naik dalam akaun Instagram bernama @terangmedia itu dirakam oleh seorang pengguna jalan raya memberhentikan kenderaannya ketika kejadian berlaku.
Pergaduhan itu dikatakan berlaku di simpang jalan Batalion 515 Tanggul Jember, Jawa Timur.
Kelihatan seorang wanita bertudung merah jambu berbaju hijau yang dikatakan seorang penyanyi jalanan sedang bergaduh dengan seorang lelaki berbaju hitam.
Wanita itu dilihat cuba memukul dan menendang lelaki berkenaan. Pergaduhan berterusan sehingga kedua-duanya jatuh dan berguling di atas jalan.
Dua penunggang motosikal yang menyaksikan kejadian bagaimanapun meninggalkan tempat itu.

Muat naik itu mendapat perhatian netizen di ruangan komen.
“Tendangan harimau,’’ tulis seorang netizen.
“Kickboxing,’’ komen netizen lain. – Agensi


Cuaca buruk di empat negeri malam ini
Oleh ALWANI ZAFIRAH

12 Mac 2022, 6:01 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang bakal berlaku melibatkan empat negeri malam ini.
MetMalaysia dalam laporannya di Facebook berkata, hujan lebat serta ribut petir dilihat tertumpu di negeri Perak iaitu bagi daerah Kuala Kangsar, Kinta dan Perak Tengah.
Selain itu, keadaan yang sama turut dijangka melanda keseluruhan kawasan Melaka serta daerah Tangkak dan Muar, Johor
“Di Sabah, hujan lebat bakal berlaku sekitar Pantai Barat (Tuaran dan Ranau), Sandakan (Tongod dan Sandakan) dan Kudat (Pitas),” katanya di sini hari ini. – KOSMO! ONLINE


PRN Johor: #Tidak rasmi BN mendahului 40 kerusi
Oleh KOSMO!

12 Mac 2022, 7:28 pm
JOHOR BAHRU – Rata-rata pemimpin Barisan Nasional kini berkumpul di Bangunan Badan Perhubungan UMNO Negeri di sini bagi menanti keputusan rasmi Pilhan Raya Negeri (PRN) Johor 2022.
Antara pemimpin yang hadir ke pusat ini adalah Pengerusi Barisan Nasional (BN), Datuk Seri Dr. Ahmad Zahid Hamidi, Presiden MCA, Datuk Seri Dr. Wee Ka Siong dan Setiausaha Agung UMNO, Datuk Seri Ahmad Maslan.
Turut hadir Ketua Wanita UMNO, Datuk Noraini Ahmad, Ketua Pergerakan Puteri UMNO, Datuk Zahida Zarik Khan dan Pengarah Komunikasi Barisan Nasional (BN), Datuk Seri Dr. Shamsul Anuar Nasarah.
Setakat pukul 7 petang tadi, keputusan tidak rasmi Barisan Nasional sedang mendahului di 40 Dewan Undangan Negeri (DUN) daripada 56 DUN yang dipertandingkan.
Antara kerusi tersebut adalah Endau, Kahang, Paloh, Yong Peng, Sri Medan, Kemelah, Senggarang, Tenggaroh, Bukit Naning, Maharani, Senai, Skudai, Tenang, Bukit Permai dan Bukit Batu.
Ketika ini proses kiraan undi masih lagi berlangsung membabitkan seramai 239 calon daripada 15 parti politik akan bertanding merebut 56 kerusi Dewan Undangan Negeri (DUN).

Paling menarik, PRN kali ini merupakan pilihan raya pertama bagi anak muda merasai sendiri pengalaman keluar mengundi bagi memilih wakil rakyat, melibatkan 173,177 individu berusia 18 hingga 20 tahun.
Dalam pada itu, Ahmad Maslan juga memaklumkan undi awal pasukan tentera juga memihak kepada BN di kesemua kem tentera di negeri ini.-KOSMO! ONLINE


PRN Johor: Pusat operasi PH lesu, hanya main lagu nasyid
Oleh KHAIRUL MOHD. ALI

12 Mac 2022, 7:38 pm
JOHOR BAHRU – Pusat Operasi Pakatan Harapan (PH) sempena Pilihan Raya Negeri (PRN) Johor ini masih kosong setakat pukul 7 petang tadi, seolah-olah memberi bayangan pakatan itu sudah mengetahui nasib mereka yang bakal menimpa.
Berdasarkan bacaan undi tidak rasmi, Barisan Nasional (BN) dilihat telah mendahului dengan majoriti lebih 40 daripada 56 kerusi Dewan Undangan Negeri (DUN) yang dipertandingkan.
Daripada keputusan tidak rasmi, BN dilihat seolah-olah sudah bersiap sedia dengan sambutan kemenangan apabila dijangka bakal mengulangi pencapaian mereka dalam PRN Melaka lalu.
Sementara itu, di pusat operasi PH, petugas media lebih ramai jika dibandingkan dengan kepimpinan PH dan penyokong mereka yang setakat ini hanya Setiausaha Organisasi DAP, Anthony Loke yang telah tiba.
Ruangan pusat operasi berkenaan pula tidak menayangkan keperluan tidak rasmi PRN Johor melalui ‘score board’ sebaliknya memainkan alunan lagu-lagu nasyid.
Situasinya berkenaan memberi ‘vibe’ sedikit pelik apabila difikirkan bahawa parti komponen PH terdiri daripada PKR, DAP dan juga Parti Amanah Negara (Amanah).

Berdasarkan sumber, individu yang mengawal sistem audio berkemungkinan besar merupakan penyokong Amanah dan lagu-lagu nasyid tempatan. -KOSMO! ONLINE


PRN Johor: Pemimpin BN beri bayangan kemenangan
Oleh ZULKIFLI MANZOR

12 Mac 2022, 7:12 pm
PETALING JAYA – Beberapa pimpinan Barisan Nasional (BN) mula memberi bayangan parti itu telah beroleh kejayaan dalam Pilihan Raya Negeri (PRN) Johor yang berlangsung hari ini.
Pengerusi Barisan Nasional (BN), Datuk Seri Dr. Ahmad Zahid Hamidi berkata, keputusan PRN Johor adalah cerminan kepada Pilihan Raya Umum Ke-15 (PRU15).
“Alhamdulillah apa pun keputusan Insya-Allah yang positif kepada PRN Johor. Mudah-mudahan ini memberi gambaran, komitmen dan iltizam kepada seluruh jentera, pemimpin dan akar umbi serta para pengundi yang belum menjadi ahli UMNO untuk bersama UMNO dan BN terus bangkit.
“Hanya BN boleh memberi kestabilan dan kita mengharapkan sokongan rakyat. Saya ucapkan terima kepada kepada jentera BN dari seluruh negara,” katanya dalam satu rakaman video yang dimuat naik di Facebook beliau sebentar tadi.
Terdahulu, Ahli Parlimen Ketereh, Tan Sri Annuar Musa dalam satu hantaran di media sosial memaklumkan parti yang lebih baik bakal terpilih untuk mentadbir negeri Johor.
Justeru, katanya, beliau berterima kasih kepada pengundi Johor kerana memiih BN. – KOSMO! ONLINE


Asyraf dakwa BN sedang mendahului 34 kerusi DUN
Oleh ZULKIFLI MANZOR

12 Mac 2022, 6:44 pm
PETALING JAYA – Barisan Nasional (BN) dipercayai sedang mendahului kiraan undi di 34 kerusi Dewan Undangan Negeri (DUN) Johor.
Dakwaan itu dibuat oleh Ketua Pemuda BN, Datuk Dr. Asyraf Wajdi Dusuki dalam satu hantaran di Facebook sebentar tadi.
“Alhamdulillah, BN sedang mendahului di 34 kerusi DUN. Moga-moga Allah memberikan kemenangan kepada BN. InsyaAllah,” katanya. – KOSMO! ONLINE


Netizen kecam ibu bapa benar anak-anak bermain debu Gunung Merapi
Oleh KOSMO!

12 Mac 2022, 7:30 pm
JAKARTA – Badan Penyelidikan dan Pengembangan Teknologi Kebencanaan Geologi (BPPTKG) mengeluarkan amaran keras kepada ibu bapa di kawasan berdekatan Gunung Merapi agar tidak membenarkan anak-anak bermain debu letusan gunung tersebut.
Menurut laman berita Suara.com, amaran itu dikeluarkan selepas satu video tular di media sosial menunjukkan seorang remaja bermain debu gunung berapi selepas Gunung Merapi memuntahkan debu panas sejauh lima kilometer minggu ini.
“Jangan dekati atau biarkan anak-anak anda bermain debu gunung berapi yang betebaran di kawasan kediaman.
“Debu itu masih mengandungi lahar panas dan ia boleh membahayakan kesihatan,” tegas BPPTKG di laman Twitter.
Dalam pada itu, netizen turut mengecam ibu bapa yang tidak mengawal tingkah laku anak-anak kerana membiarkan mereka bermain bahan berbahaya itu.
“Anak siapa ini yang dibiarkan main debu gunung berapi tanpa pengawasan? Jangan main-main dan terlalu berani dalam situasi bahaya seperti sekarang,” komen seorang pengguna media sosial. – Agensi


PRN Johor : Pusat mengundi ditutup 2 petang jadi tanda tanya
Oleh FARAHWAHIDA AHMAD

12 Mac 2022, 6:48 pm
SEGAMAT – Beberapa pusat mengundi di sini dipercayai ditutup seawal pukul 2 petang tanpa sebarang notis atau alasan yang munasabah daripada pihak yang bertanggungjawab.
Calon DAP Dewan Undangan Negeri (DUN) Bekok, M. Kanan mendakwa, tiga pusat mengundi ditutup pukul 2 petang sementara satu lagi ditutup pada pukul 4 petang.
“Saya terkejut dengan keputusan Suruhanjaya Pilihan Raya (SPR) untuk menutup pusat mengundi lebih awal kerana jumlah pengundi yang rendah. Apakah rasional di sebalik keputusan SPR ini?
“Mereka sepatutnya membuka semua pusat mengundi sehingga pukul 6 petang kerana itu hak setiap pengundi yang masih belum keluar mengundi.
“Ada dalam kalangan pengundi yang bekerja hari ini mungkin akan keluar mengundi pada sebelah petang atau mungkin masih dalam perjalanan pulang untuk mengundi,” dakwanya ketika dihubungi hari ini.
Sementara itu, seorang petugas di salah sebuah pusat pengundian terbabit memaklumkan bahawa SPR telah pun membuat notis awal kepada calon yang terlibat bahawa pusat mengundi akan ditutup awal.

Menurut seorang petugas tempat mengundi itu, tiga pusat mengundi yang telah ditutup ialah PDM Ladang Kempas, Ladang Getah Eldred Bekok dan Kampong Jawa Chaah manakala PDM Chaah Timur pula ditutup pada pukul 4 petang.-KOSMO! ONLINE


Pengawal keselamatan, jurusolek maut nahas tiga kenderaan
Oleh TENGKU DANISH BAHRI TENGKU YUSOFF

12 Mac 2022, 6:12 pm
KUALA NERUS – Seorang pengawal keselamatan dan jurusolek wanita maut dalam kemalangan melibatkan tiga kenderaan di Jalan Tengku Mizan berhampiran Kampung Bukit Tunggal di sini hari ini.
Dalam kejadian pukul 1.25 tengah hari itu, Mohammad Faiz Azmi Harun, 31, dan Annur Izatul Dawiah Mohd. Razali, 24, meninggal dunia akibat kecederaan parah.
Ketua Jabatan Siasatan dan Penguatkuasaan Trafik Terengganu, Superintendan Ismail Man berkata, kereta Proton Waja dipandu Mohammad Faiz dari arah Jambatan Sultan Mahmud di sini hilang kawalan sebelum terbabas dan merempuh pembahagi jalan.
“Kenderaan itu kemudian memasuki laluan bertentangan sebelum melanggar dua buah lagi kereta termasuk Honda Civic dipandu Annur Izatul Dawiah.
“Kereta dipandu Mohammad Faiz kemudiannya tercampak ke kawasan semak di seberang jalan,” katanya ketika dihubungi Kosmo! di sini hari ini.
Mohammad Faiz dan Annur Izatul Dawiah dikenal pasti berasal dari Kampung Tanjung Sabtu dan Kampung Kesom Che Nordin yang terletak di Manir, Kuala Terengganu.

Beliau berkata, penumpang kereta Perodua Viva turut cedera manakala pemandunya pula terselamat. Mayat kedua-dua mangsa dihantar ke Hospital Sultanah Nur Zahirah,” katanya.- KOSMO! ONLINE


Budak 11 tahun maut tercampak kereta terbabas
Oleh ASLIZA MUSA

12 Mac 2022, 6:25 pm
TAPAH – Seorang kanak-kanak perempuan maut setelah tercampak keluar dari kereta dipandu bapanya yang terbabas di Kilometer 340.2, Lebuh Raya Utara-Selatan arah selatan di sini hari ini.
Dalam kejadian pukul 1.30 tengah hari itu, N. Ashvika, 11, cedera parah dan disahkan meninggal dunia di tempat kejadian.
Ketua Polis Daerah Tapah, Superintendan Wan Azharuddin Wan Ismail berkata, mangsa bersama ibu dan bapa serta dua adik perempuannya dalam perjalanan dari Pulau Pinang ke Selangor.
Katanya, setiba di tempat kejadian, kereta jenis Nissan Almera dipandu bapa mangsa yang merupakan kakitangan Majlis Perbandaran Pulau Pinang hilang kawalan lalu terbabas melanggar besi pembahagi jalan.
“Mangsa yang duduk di belakang tercampak keluar melalui cermin belakang dan disahkan meninggal dunia oleh petugas kesihatan.
“Kemalangan itu dipercayai turut mengakibatkan adik mangsa berusia enam tahun patah tangan dan kaki kiri. Ibu dan bapa serta seorang lagi adik mangsa berusia 10 tahun tidak cedera,” katanya di sini hari ini.- KOSMO! ONLINE


Cuaca tidak menentu, kehadiran burung pemangsa berkurangan
Oleh ZAKKINA WATI AHMAD TARMIZI

12 Mac 2022, 4:50 pm
PORT DICKSON – Keadaan cuaca yang tidak menentu yang dialami ketika ini antara faktor jumlah burung pemangsa yang kini sedang bermigrasi dilihat semakin berkurangan di sekitar Tanjung Tuan di sini.
Presiden Persatuan Pencinta Alam Malaysia (MNS), Dr. Ahmad Ismail berkata, burung pemangsa tersebut yang dalam laluan pulang ke hemisfera utara akan melalui kawasan tinggi seperti Tanjung Tuan ketika cuaca panas.
“Sekiranya cuaca berubah ia akan menyebabkan kehadiran burung-burung pemangsa ini semakin berkurangan. Kami menyasarkan sebanyak 25,000 ekor burung pemangsa berhijrah melintasi Tanjung Tuan pada tahun ini.
“Bagaimanapun, faktor hujan dan mendung menganggu kehadiran burung pemangsa ini ke Tanjung Tuan,” katanya kepada pemberita pada program Raptor Watch 2022 di Tanjung Tuan hari ini.
Menurutnya, sejak 7 Mac lalu, pihak MNS telah merekodkan kehadiran sebanyak 2,300 ekor burung pemangsa dengan 1,958 ekor adalah daripada jenis Helang Lebah (Oriental Honey Buzzard).
“Tahun ini merupakan kali ke-23 aktiviti pemerhatian burung pemangsa ini dijalankan oleh MNS. Acara tahunan ini adalah untuk melihat beribu-ribu ekor burung pemangsa melintasi Selat Melaka daripada Sumatera, Indonesia melalui Tanjung Tuan.

“Jarak antara Pulau Rupat, Indonesia dan Tanjung Tuan adalah 38 kilometer. Bermula dari Rumah Api Tanjung Tuan burung pemangsa ini mudah dilihat termasuk di kawasan pantai sekitar Tanjung Tuan sekiranya burung itu terbang rendah.
“Selain daripada menjadi acara penting dalam produk ekopelancongan, aktiviti memerhati burung pemangsa ini juga untuk meningkatkan pengetahuan dan kesedaran tentang pemuliharaan burung pemangsa dan habitat mereka,” katanya. – KOSMO! ONLINE


Tembak pengawal: Suspek pernah bunuh polis
Oleh MOHAMAD NAUFAL MOHAMAD IDRIS

12 Mac 2022, 5:03 pm
SHAH ALAM – Perompak solo yang menembak mati seorang pengawal keselamatan di sebuah bank di Puchong Prima, dekat sini semalam merupakan lelaki buruan yang dipercayai pernah terlibat dalam kes pembunuhan seorang anggota polis, lima tahun lalu.
Dalam kejadian tembakan kira-kira pukul 5.50 petang, suspek berusia 38 tahun itu juga telah menggunakan pistol jenis 99 Walter yang dipercayai milik Lans Koperal Valentino Mesa dibunuhnya di balai polis di Pinggiran USJ.
Ketua Polis Selangor, Datuk Arjunaidi Mohamed berkata, perkara itu terbongkar hasil siasatan lanjut terhadap suspek yang ditahan di sebuah bank di Seksyen 20 di sini pukul 7 petang semalam.
Katanya, semasa ditahan suspek didapati hendak memasukkan wang kira-kira RM350,000 hasil rompakannya.
“Polis turut menemui sepucuk pistol model 99 Walter, beserta 10 butir peluru dan dua kelopak peluru.
“Suspek dipercayai pernah terlibat kes bunuh anggota polis di Taman Pinggiran USJ dengan senjata digunakan semasa rompakan adalah pistol milik anggota polis yang dilarikan suspek,” katanya pada sidang akhbar hari ini.

Berdasarkan kejadian di balai polis Pinggiran USJ pada 31 Ogos 2017 itu, Lans Koperal Valentino Mesa berusia 29 tahun ditemui mati dengan kesan tembakan kira-kira pukul 3.25 pagi oleh anggota Unit Kereta Peronda (MPV) polis.
Hasil pemeriksaan terhadap Valentino berasal dari Sarawak itu terdapat satu tembakan daripada pistol anggota itu sendiri dan suspek melarikan pistol tersebut.
Arjunaidi memberitahu, siasatan turut mendapati suspek melakukan jenayah rompak itu secara solo dan tidak menganggotai mana-mana kumpulan kongsi gelap.
Ujarnya, dalam kes tembakan di Puchong Prima itu berlaku ketika empat pengawal keselamatan sedang memindahkan wang tunai berjumlah RM1.031juta dari sebuah bank untuk dimasukkan ke dalam van syarikat pengawal keselamatan itu.
“Suspek senjatakan sepucuk pistol lalu bertindak melakukan rompakan dan berlaku pergelutan sebelum tiga das tembakan dilepaskan suspek.
“Satu das tembakan telah mengenai belakang badan salah seorang pengawal keselamatan dan meninggal dunia di lokasi kejadian. Manakala satu das lagi mengenai rusuk rakannya dan kini dirawat di Hospital Serdang,” katanya.
Jelas beliau, sebanyak RM500,000 berjaya dilarikan suspek dan polis berjaya merampas RM350,000 sewaktu menahannya.
“Semakan mendapati suspek mempunyai enam rekod jenayah lampau berkaitan samun dan kesemuanya dilakukan secara bersendirian.
“Suspek kini direman selama seminggu bermula hari ini dan disiasat di bawah Seksyen 302 Kanun Keseksaan dan Seksyen 3 Akta Senjatapi Penalti Lebih Berat 1971,” katanya. -KOSMO!ONLINE


PRN Johor : Sanggup pandu 265km demi mengundi
Oleh FARAHWAHIDA AHMAD

12 Mac 2022, 5:08 pm
SEGAMAT – Seorang anak jati daerah ini tidak ketinggalan menjalankan tanggungjawab sebagai pengundi apabila sanggup memandu kereta sejauh 265 kilometer (km) dari Pengerang ke Segamat bagi membuang undi hari ini.
Norazlina Abdullah, 43, mula memandu kereta berseorangan dari Pengerang pada pukul 9 pagi ini menuju ke Pusat Mengundi di Sekolah Kebangsaan (SK) Bandar Putra, Segamat.
“Saya bekerja di Pengerang. Jadi saya mengambil keputusan balik kampung pagi ini sebab ingat hari ini jalan tak sesak sangat.
“Saya exit (susur keluar dari lebuh raya) di Yong Peng. Keadaan kereta luar biasa sesak. Ramai rupanya yang balik mengundi hari ini.
“Di Simpang Renggam dan Labis juga masih sesak jalanraya. Selalunya memakan masa tiga jam untuk sampai Segamat. Tapi hari ini empat jam lebih baru sampai,” katanya ketika ditemui di Bandar Putra hari ini.
Norazlina yang merupakan seorang Pegawai Eksekutif di sebuah terminal petroleum di Pengerang berkata, ini merupakan kali keempat dirinya mengundi. -KOSMO! ONLINE


Ramai tawar jadi pembantu rumah lepas baca iklan gaji RM3,800
Oleh KOSMO!

12 Mac 2022, 5:11 pm
PETALING JAYA – Perkongsian seorang pengguna media sosial sedang mencari pembantu rumah di Shah Alam mencuri perhatian orang ramai apabila rata-ratanya tertarik dengan gaji yang ditawarkan.
Menerusi hantaran yang dimuat naik di portal Maid In Malaysia, individu bernama Denise Chong menawarkan gaji RM3,800 sebulan dengan memperuntukkan sehari cuti dalam seminggu bagi pekerjaan pembantu rumah.
“Skop tugas adalah menjaga dua anak berusia 10 dan enam tahun selain boleh memasak dan mengemas rumah,” tulisnya menerusi hantaran di Facebook baru-baru ini.
Sehubungan itu, pelbagai reaksi diberikan pengguna di ruangan komen dan ramai yang menawarkan diri untuk mengisi kekosongan jawatan tersebut kerana gaji yang diberikan lebih tinggi daripada pendapatan seorang graduan.
“Banyak juga gaji yang ditawarkan, macam mana nak hantar resume, perlu pengalaman ke dalam bidang pembantu rumah atau terbuka kepada sesiapa sahaja?” soal Azmida Rahim.
“Saya kerja dah lima tahun syarikat tak bayar gaji sebanyak itu, penat (bekerja) kalah pembantu rumah, boleh saya cuba untuk jawatan tersebut?” ujar Mohd. Fahmi.

“Pembantu rumah lelaki boleh tak? saya macam berminat, sekarang ini pun dah dua bulan tak ada kerja,” luah Quzairi Sapiee. – KOSMO! ONLINE


Pekerja sub kontraktor DBKL maut dirempuh pemandu mabuk
12 Mac 2022, 4:40 pm
KUALA LUMPUR – Seorang pekerja sub kontraktor Dewan Bandaraya Kuala Lumpur (DBKL) yang sedang melakukan kerja-kerja memotong pokok maut dirempuh pemandu mabuk di Jalan Kuching berhampiran bulatan Kepong, dekat sini awal pagi tadi.
Dalam kejadian kira-kira 3.15 pagi, mangsa yang berusia 74 tahun itu mengalami kecederaan parah di kepala dan meninggal dunia di lokasi kejadian.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, kejadian berlaku melibatkan sebuah kereta Toyota Sienta dengan pekerja sub kontraktor DBKL.
“Siasatan awal mendapati kemalangan berlaku ketika kereta Toyota Sienta yang dipandu dari arah pusat bandar sampai di lokasi kejadian telah mengubah haluan ke kanan lalu melanggar kon-kon serta lori termasuk mangsa yang sedang melakukan kerja-kerja memotong pokok kecil di pembahagi jalan.
“Selepas kemalangan berlaku, pemandu kereta berkenaan bertindak melarikan diri, namun dia berjaya ditahan orang awam berdekatan dengan Taman Wahyu, dekat sini,” ujarnya dalam kenyataan hari ini.
Menurutnya, pemandu lelaki berusia 24 tahun itu diserahkan kepada pihak polis dan suspek direman selama tiga hari untuk siasatan lanjut.

Katanya, kes disiasat di bawah Seksyen 44 (1) Akta Pengangkutan Jalan (APJ) 1987 kerana memandu kenderaan di bawah pengaruh alkohol dan menyebabkan kematian. – KOSMO! ONLINE


PRN Johor : Raja sehari pun mengundi
Oleh MOHD SHARKAWI LONDING

12 Mac 2022, 4:55 pm
JOHOR BAHRU – Meskipun sibuk meraikan hari bahagia, pasangan pengantin baharu sempat meluangkan masa menunaikan tanggungjawab mengundi dalam Pilihan Raya Negeri (PRN) Johor.
Pereka grafik, Zaimah Nassir, 27, bersama pasangannya, Faiq Basri, 29, tiba di pekarangan Dewan Kampung Melayu, Majidee, Johor Bahru di sini kira-kira pukul 3.55 petang.
“Alhamdulillah syukur meskipun kami sibuk melangsung hari persandingan, kami tidak melupakan tanggungjawab untuk mengundi.
“Memang kami rancang sudah lama untuk melangsungkan hari bahagia, kebetulan pula sama tarikh PRN Johor hari ini,”katanya ketika ditemui di sini hari ini.
Pasangan itu melangsungkan persandingan di rumah keluarga perempuan di Kampung Melayu Majidee di sini.
Zaimah yang mengambil masa kira-kira lima minit membuang undi sebelum bergegas ke kampung halaman suaminya di Parit Raja, Batu Bahat.

Faiz yang bekerja sebagai pegawai tadbir di sebuah jabatan kerajaan dijangka melakukan undi di Sekolah Kebangsaan (SK) Parit Raja petang ini.-KOSMO! ONLINE


PRN Johor : Bimbang Covid-19 mungkin faktor keluar undi rendah
Oleh MUHAMMAD ZIKRI

12 Mac 2022, 5:29 pm
PONTIAN – Peratusan undi rendah pada Pilihan Raya Negeri (PRN) Johor tidak mustahil berlaku kerana golongan pengundi termasuk orang dewasa bimbang dengan penularan Covid-19.
Pengerusi Barisan Nasional (BN) Johor, Datuk Hasni Mohammad yang juga calon Dewan Undangan Negeri (DUN) Benut berkata, kebimbangan itu menyebabkan mereka tidak ghairah keluar mengundi pada PRN Johor hari ini.
“Saya dapati ramai pengundi golongan dewasa mungkin bimbang atas sebab Covid-19 menyebabkan mereka tidak begitu ghairah keluar undi. Situasi ini berlaku dalam semua kaum baik Melayu, Cina dan India.
“Selain itu warga tua juga dilihat tidak begitu ramai keluar mengundi kemungkinan ada masalah kesihatan dan turut bimbang dengan penularan Covid-19 ketika ini,” katanya ketika ditemui sebentar tadi.
Sebelum itu, Hasni hadir mengundi di Sekolah Kebangsaan (SK) Pengkalan Raja, Pekan Nanas pada pukul 4.30 petang hari ini.
Setakat pukul 4 petang tadi, peratusan keluar mengundi mencatatkan hanya 50 peratus secara keseluruhan daripada 2.59 juta pengundi yang layak memilih.

Namun, calon Menteri Besar BN itu melahirkan keyakinan jumlah peratusan pengundi akan meningkat sehingga 70 peratus sebelum tempoh pengundian berakhir pada 6 petang. – KOSMO! ONLINE.


Datuk 60 tahun kahwini gadis 17 tahun
Oleh KOSMO!

12 Mac 2022, 5:31 pm
JAKARTA – Seorang datuk berusia 60 tahun mendapat perhatian di media sosial Indonesia kerana berkahwin dengan gadis berumur 17 tahun, lapor laman berita Suara.com.
Gambar pernikahan yang berlangsung di daerah Mamuju, Sulawesi Barat itu dimuat naik dalam akaun Facebook bernama @Masna Audina.
“Selamat berkahwin pakcikku,’’ demikian kapsyen pada suntingan berkenaan.
Menurut pemilik akaun, dia mengaku bapa saudaranya telah berkahwin dengan seorang gadis bernama Shinta pada 10 Mac lalu.
Dalam gambar yang dimuat naik, pasangan suami isteri itu memakai pakaian tradisional kaum Bugis atau dikenali sebagai baju Bodo berwarna merah jambu. Mas kahwin ternyata hanya sebanyak 7 juta rupiah (RM2,049.38).
Menurut Masna, isteri bapa saudaranya telah meninggal dunia empat tahun lalu. Dia meminta orang ramai untuk tidak terlalu banyak membuat spekulasi.

Muat naik itu mendapat perhatian netizen di ruangan komen.
“Jangan berputus asa bagi yang masih bujang, mungkin jodoh anda belum lahir,’’ tulis seorang netizen.
“Mungkin mas kahwin minyak masak, lalu segera diterima,’’ komen netizen lain. – Agensi


Lelaki lembam terperangkap 20 minit dalam lumpur
Oleh NIK NUR IZZATUL HAZWANI NIK ADNAN

12 Mac 2022, 5:07 pm
KEMAMAN – Seorang lelaki lembam berdepan detik cemas selepas terjatuh ke dalam lumpur sedalam kira-kira 0.5 meter di Kampung Teladas, Air Putih di sini hari ini.
Dalam kejadian pukul 9 pagi itu, mangsa berusia 44 tahun terperangkap lebih 20 minit di dalam lumpur sebelum diselamatkan anggota bomba.
Ketua Zon Dua Jabatan Bomba dan Penyelamat Terengganu, Azman Alias berkata, anggota bomba dari Bomba dan Penyelamat Cheneh bergegas ke lokasi kejadian sebaik menerima maklumat pukul 9.11 pagi.
“Mangsa yang merupakan orang kelainan upaya (OKU) lembam terperangkap dalam lumpur sedalam 0.5 meter kira-kira 100 meter dari sebuah kedai kopi di perkampungan tersebut.
“Kita masih tidak pasti bagaimana dia boleh terjatuh ke dalam lumpur yang kemungkinan terjadi akibat banjir baru-baru ini,” katanya ketika dihubungi Kosmo! di sini hari ini.
Jelasnya, mangsa yang dibawa keluar menggunakan pengusung telah dipenuhi lumpur, namun tidak cedera. – KOSMO! ONLINE


Jangkaan hujung bulan ini lepasi kemuncak penularan Omicron
Oleh MOHD SYALMIZI HAMID

12 Mac 2022, 5:57 pm
GEORGE TOWN – Malaysia dijangka melepasi kemuncak penularan varian Omicron menjelang hujung bulan ini apabila tanda-tanda penurunan jangkitan sudah mula dilihat ketika ini.
Ketua Pengarah Kesihatan, Tan Sri Dr. Noor Hisham Abdullah berkata, jangkaan itu turut dilihat kepada situasi di negara lain seperti Britain dan Filipina yang kini dalam trend penurunan selepas berada pada kemuncak penularan varian itu kira-kira sebulan dan dua bulan lalu.
Katanya, ia berdasarkan pendekatan imuniti kelompok iaitu pemberian vaksin mencecah 99 peratus populasi dewasa, manakala kira-kira tiga juta penduduk pula sembuh daripada jangkitan yang memberikan mereka imunisasi terhadap varian Omicron.
“Cuma ketakutan kita sekarang adalah sekiranya terdapat varian Covid-19 baharu yang lebih berbahaya, mudah tersebar dan kebal terhadap vaksin. Jadi, kita perlu bersedia.
“Ketika ini, kita tahu varian Omicron memberi maklum balas terhadap vaksin yang kita berikan yang mana ia adalah sesuatu yang baik.
“Jadi kita harap dengan pendekatan imunisasi kelompok dengan pemberian vaksinasi, varian Omicron ini dapat dikawal dan kes jangkitan terus menurun sama seperti di negara-negara lain,” katanya hari ini.

Beliau berkata demikian pada sesi soal jawab selepas menyampaikan syarahan umum bertajuk Mendepani Cabaran Omicron: Adakah Malaysia Bersedia anjuran Penang Institute di sini. – KOSMO! ONLINE


Wanita jumpa tikus di wad kanak-kanak tular
Oleh Kosmo

13 Mac 2022, 7:38 pm
PETALING JAYA – Penampakan seekor tikus di dalam wad kanak-kanak di sebuah hospital kerajaan mengundang pelbagai reaksi orang ramai.
Menerusi satu klip video yang dimuat naik oleh dayana radzuan di laman sosial miliknya, haiwan tersebut dilihat berkeliaran di bawah salah satu katil di wad berkenaan.
Berhubung perkara tersebut, katanya, aduan juga telah dibuat kepada pihak hospital, namun tidak dilayan.
Bagaimanapun, lokasi sebenar kejadian tidak dapat di kenal pasti.
Susulan daripada itu, rata-rata orang ramai turut berkongsi pengalaman mereka berjumpa haiwan berkenaan ketika mengunjungi hospital kerajaan.
“Pernah merasa situasi ni masa jaga arwah dulu dekat wad. Kalau boleh nak panjat katil masa tu,” kata NurFarah.

“Tak pelik awak, masa saya duduk wad bersalin dulu siap naik atas meja ambil ikan kawan sebelah,” seloroh Yanaaa.
Dalam pada itu, orang ramai juga dilihat turut menyeru pihak berkaitan supaya mengambil tindakan segera.
“Tikus tu pembawa kuman. Jika najis atau kencing dia masuk makanan, boleh menyebabkan maut lagi-lagi wad kanak-kanak. Minta pihak berkaitan jalankan tugas,” ujar JuneMS. – KOSMO! ONLINE.


THT mudah atasi UiTM 4-1
Oleh TENGKU DANISH BAHRI TENGKU YUSOFF

13 Mac 2022, 7:42 pm
KUALA TERENGGANU – Pasukan Hoki Terengganu (THT) tidak berdepan masalah mengatasi UiTM 4-1 dalam aksi Liga Hoki Malaysia (MHL) di Stadium Hoki Majlis Bandaraya Kuala Terengganu di sini hari ini.
Kemenangan itu dibantu penyerang berbisa, Faizal Saari, yang meledak hatrik bagi membolehkan THT terus menghambat pendahulu liga, Tenaga Nasional Berhad (TNB) dengan kutipan 23 mata.
Beraksi di depan penyokong sendiri, Faizal membuka tirai jaringan selepas menyudahkan pukulan sudut penalti pada minit kesembilan sebelum menggandakan kedudukan pada minit ke-14.
UITM yang ketinggalan 0-2 meningkatkan tempo permainan dan hampir mengurangkan defisit namun percubaan Faridzul Afiq Mohd. pada minit ke-15 gagal menewaskan penjaga gol tuan rumah, Hafizuddin Othman.
Bersambung babak kedua, THT terus selesa apabila Faizal melengkapkan hatrik hasil pukulan sudut penalti pada minit ke-50 yang juga jaringan ke-19 pemain itu pada musim ini.
Kem tuan rumah kemudian diceriakan gol keempat THT menerusi pukulan kencang Ismail Abu (m-53) yang menerima umpanan tepat Marhan Mohd. Jalil dari sebelah kiri.

UiTM memperolehi gol saguhati melalui jaringan padang Danial Asyraf Abdul Ghani dua minit sebelum tamat namun sudah terlewat untuk mengelak daripada kekalahan 1-4. – KOSMO! ONLINE.


Pinjaman RM1.44 billion bantu usahawan industri perkayuan
Oleh ZULHANIFA SIDEK

13 Mac 2022, 9:12 pm
TANAH MERAH – Lembaga Perindustrian Kayu Malaysia (MTIB) telah menyediakan pinjaman sebanyak RM1.44 billion melibatkan fasa satu dan dua yang diberikan khas buat usahawan industri perkayuan bermula tahun 2007 sehingga 2025.
Ketua Pengarah MTIB, Mahpar Atan berkata, pinjaman itu merupakan usaha kerajaan dalam merancakkan projek pembangunan perladangan hutan di seluruh negara yang diperkenalkan sejak 2007.
Menurutnya, bagi fasa pertama bermula tahun 2007 sehingga 2020, kerajaan telah memperuntukkan pinjaman sebanyak RM940 juta yang melibatkan 129,000 hektar perladangan hutan telah dibangunkan.
“Dalam tempoh itu, pihak MTIB telah menandatangani sebanyak 87 perjanjian dengan usahawan perkayuan di negara ini. Antara permohonan pinjaman utama daripada usahawan adalah untuk menanam pokok getah, buluh, jati dan pokok balak jenis paulownia yang proses tumbesarannya lebih cepat.
“Bagi fasa kedua yang bermula tahun lalu hingga 2025, kerajaan memperuntukkan pinjaman sejumlah RM500 juta bagi menjayakan program itu,” katanya ketika ditemui pemberita selepas Majlis Perasmian Projek Perladangan Paulownia oleh Huu Haq Resources Sdn. Bhd. di Hutan Simpan Sokor Taku di sini hari ini.
Hadir sama, Pengerusi Huu Haq Resources Sdn. Bhd., Datuk Wan Rahmat Marzuki Wan Isa dan Pengarah Urusannya, Wan Mohd. Boestaman Sharudin.

Mengulas lanjut, Mahpar memberitahu, menerusi pinjaman perjanjian itu, pengusaha ladang diberikan kemudahan pengecualian bayaran balik pinjaman bagi tempoh 15 tahun sehingga hasil dapat di tuai.
Sementara itu Wan Rahmat Marzuki berkata, pihaknya telah mengusahakan projek perladangan tiga tahun lalu dengan keluasan 202 hektar dengan membekal dan menjual benih kepada pengusaha yang berminat menceburi industri perladangan paulownia.
“Pokok jenis ini mendapat pemintaan tinggi untuk membuat perabot dan barangan hiasan di China dan Jepun. Selain itu, beberapa negara turut menggunakan tanaman ini dalam industri pembinaan bot dan marin,” katanya. -KOSMO! ONLINE.


Langgar kereta, gerai elak diperiksa
Oleh FITRI HAZIM

13 Mac 2022, 9:18 pm
KUALA LUMPUR – Seorang lelaki yang cuba melarikan diri dengan memandu secara bahaya sejauh kira-kira dua kilometer (km) sehingga merosakkan beberapa kenderaan dan gerai di Wangsa Maju dicekup polis tengah malam tadi.
Ketua Jabatan Siasatan Jenayah (JSJ) Kuala Lumpur Senior Asisten Komisioner Habibi Majinji berkata, kejadian berlaku pada 12.15 tengah malam ketika pasukan anggota Balai Polis Jalan Tun Razak melakukan rondaan cegah jenayah sekitar Taman Tasik Titiwangsa sebelum melihat sebuah Toyota Harrier diparkir dan dinaiki dua lelaki dalam keadaan mencurigakan di Jalan Kuantan, di sini.
“Polis kemudian memperkenalkan diri dan menghampiri kenderaan itu untuk tujuan pemeriksaan, namun suspek bertindak melarikan diri dengan kaedah pemanduan agresif dan bahaya.
“Ia menyebabkan kerosakan beberapa kenderaan dan gerai di kawasan berkenaan, sebelum polis mengekori kenderaan suspek kira-kira dua km hingga Jalan Ayer Embun berdekatan Masjid Ibnu Sina Titiwangsa.
“Pemandu kenderaan berjaya ditahan, bagaimanapun penumpangnya melarikan diri. Pemeriksaan terhadap suspek menemui beberapa barang disyaki hasil kegiatan jenayah,” katanya dalam satu kenyataan di sini hari ini.
Habibi berkata, hasil semakan mendapati suspek mempunyai lapan rekod kesalahan jenayah lampau.

Tambahnya, kes disiasat mengikut Seksyen 353 Kanun Keseksaan (KK) kerana menakutkan penjawat awam ketika menjalankan tugas, Seksyen 186 KK (menghalang penjawat awam menjalankan tugas) serta Peraturan 25(1)(n) Peraturan-Peraturan Pendaftaran Negara 1990 (gagal mengemukakan pengenalan diri semasa pemeriksaan dilakukan).
“Pemilik gerai dan kenderaan dilanggar kenderaan utiliti sukan (SUV) itu serta saksi awam dimohon untuk tampil memberikan maklumat berkenaan kes ini atau boleh menghubungi pegawai penyiasat kanan, Asisten Superintendan Chew Lai Chang di talian 012-2749097 atau pengawai penyiasat, Inspektor Abdul Hakeem Abdullah melalui talian 012-9225687 bagi membantu siasatan.
“Orang awam yang menyaksikan kejadian juga boleh menghubungi Ibu Pejabat Polis Daerah (IPD) Wangsa Maju di talian 03-92899222, Hotline Polis Kuala Lumpur (03-2146 0584/0585) atau mana-mana balai polis berdekatan,” ujarnya. – KOSMO! ONLINE.


Pencarian pendaki hilang gagal kesan petunjuk
Oleh ASLIZA MUSA

13 Mac 2022, 9:07 pm
IPOH – Tiada sebarang petunjuk ditemui pasukan penyelamat setakat pukul 6 petang hari ini dalam operasi mencari lelaki warga emas yang hilang semasa aktiviti pendakian di Puncak Jelapang di sini.
Ketua Balai Bomba dan Penyelamat (BBP) Meru Raya, Sharudi Muhamad Halil berkata, operasi hari kedua meliputi sektor A dan B serta sebahagian sektor D membabitkan laluan berbatu dan curam.
“Setakat ini, kita masih tiada petunjuk baharu meskipun telah mengikuti trek yang digunakan mangsa serta laluan alternatif yang mungkin digunakan pendaki di kawasan itu.
“Malah, dron dari Unit Dron Bukit Aman
yang digunakan dalam operasi pada hari kedua juga gagal mengesan kedudukan sebenar mangsa,” katanya ketika dihubungi di sini hari ini.
Menurut beliau, operasi ditangguhkan dan akan disambung esok dengan memberi tumpuan pada sektor C iaitu satu lagi laluan alternatif ke laluan utama berhampiran sebuah tokong.
“Selain bomba dan polis, operasi turut disertai 11 pegawai dan anggota dari Batalion 1 Pasukan Gerakan Am (PGA) Ulu Kinta, Angkatan Pertahanan Awam (APM) dan Pasukan Bomba Sukarela Chemor serta 35 rakan mangsa dari pasukan pendaki, Harrier House,” katanya.

Kehilangan mangsa, Lau Sam, 84, disedari ahli kumpulannya sekitar pukul 6.30 petang kelmarin, setelah didapati tidak tiba di kaki bukit.
Mangsa yang menyertai pendakian bersama tujuh rakannya itu merupakan seorang yang mahir dalam aktiviti tersebut dan telah biasa datang ke lokasi berkenaan.
Kali terakhir mangsa dilihat saksi adalah pada ketinggian 285 meter dari aras laut ketika sedang menuruni bukit. – KOSMO! ONLINE.